
SIMMUN - 1 | 

Sakhimalte Thusim 

Lienkhopao Thangjom 

Malai in, Sajang kiti khuo a chun, nau chagah khat ana urn a, a min 
chuh Chawnsing ahi. Chawnsing chuh a neulai a, a nu leh a pan ana 
beihsan uh ahihziekin, ana gimthei mah mah hi. Amah ngena khuosa a, 
hung khanglien ahi. 

Kum khat chuh, Sajang gama luicha tuikhuk pang chuh Chawnsing 
chun, lovin a vanei a, a khuosak dan chuh, lui naka chengte chun a va 
muhdawk phet un, Chawnsing chuh a lungsiet mah mah tau hi. Luinaka 
chengte chun, Chawnsing panpih dan ding a ngaihtuoh tau hi. Amau 
chun, chanu nungak mel hawihtak, Kimpha kiti khat a nei u a. Kimpha 
chuh Chawnsing ji ding in kisawlsak leh phana tin, a kiho tau hi. A s awl dan 
ding a ngaihtuoh uleh, Chawnsing hih thangkam mi a hih ziekin, zie lam 
thutawh kituok chun, thil khat hih hitiu a kititau hi. Chawnsing thangkam 
a chun, Kimpha hih Sakhimal mel in, ki awk sak leh phana, a kiti tau hi. 
Sakhi chuh a pum in ki-awksak leh a invengte hawm zo intin, zie sang 
chun, Sakhimal in ki-awksak zieng leh amah ngen changthei pen ina a 
kititau hi. Chun, Sakhimal chuh tingban ah khai intin, Chawnsing umloh 
kal leh Kimpha chuh, nungak hungsuok intin Chawnsing ina, tuikhaih, 
anhuon, puonsawp, thingpuok bangkim chuh ana semjel intin, phapen 
ding ahi, a ti tau hi. 

Chawmkhat zawh in, Chawnsing chun a thangkam chuh a va et leh, 
Kimpha chuh “Sakhimal” in Chawnsing thang a chun ana awktai. Zie 
phetchun, Chawnsing chuh kipaktak leh maksa tak pum in, Sakhimal 
chuh inlam ah a hun kipuoktai. In a tun phet in, Sakhimal chuh tingban 
ah a khaitai. Chawnsing chun jing an nekzawh in lokuon ding in apawttai. 
A um loh kal chun, Kimpha, Sakhimal mel a tingbana kikhai chuh nungak 

melhawih tak hungsuok in, Chawnsing tui, thing, vante leh insung cheng 
chuh a um ding dan dungzui chiet in, ana kawihtai. Zie ban a chun, an 
limtak in huon minsan ana kawihtai. Zie cheng a suktup zawh chun, 
Kimpha chuh Sakhimal mah in, tingban ah ana kikhai kittai. Chawnsing 
in, a ina thil umdante chuh a muh phetin, maksakna leh kipahnan a dimtai. 
Zie phet chun, a invengte chuh thil umdante chuh a dawt viel leh kuomah 
a he a umta puou hi. 

Chawnsing chun, a ina a umloh kal chenga thil tung chuh hechien 
nuom in, a invengte chuh a dawngtai. Kuoman ka hei a tihloh phat uchun, 
lo kuon dinga pawt dawk in, khuomuol ah, a gukchan a hung kileh a, a 
insunga a lutphat chun nungak melhawih tak khat in a insung chuh ana 
phiet thieng vatvat lai. chuh a tuoka, a man chaktai. Zie lai tak chun, 
tingban a SakhimaLchule ana umta puoi. Chawnsing chun, a nungak 
matnu chuh, na min bang ahi? atihleh, “Kimpha” ka hii tin, a kigentai. 
Chawnsing chun, ka hun lungsiet hi, kicheng hiti a tih leh, Kimpha chun 
le, ken le ka hun lungsiet hi, a titai. Zie phet chun, amau nih chuh a 
kichengtau hi. r- 

Chawmkhat zawh in, Chawnsing chun, aji, Kimpha kawm a chun, na 
nu leh na pate inlam ah chieh hiti a tih leh, Kimpha le a nuomtai. Kimpha 
chun, a pasal Chawnsing kawm a chun, ka pate in a, I chieh tieng leh, ka 
pan, ina vante lak ahin, na deih pen pen khat kipuok ah, hun ti ding ahi 
a, zie tieng chuleh, jal chunga pathek lui khuh ka deih hi na tih ding ahi, 
tin Kimpha chun a pasal chuh a thuhilhtai. Chawnsing leh Kimpha chuh, 
Kimpha pate inlam a chun a chiehtau a, a lo nak u a tuipi nak chuh a phak 
phetun, tuili dumjenjun pang a tung tau hi. Chawnsing chun, huoi lam 
ahita I chiehna ding chuh? a tihleh, Kimpha chun, “Chunga kawlpi khuh 
vak entie” a tih leh Chawnsing chun, a vak et lai tak chun, Kimpha chun 
tuipi li thuk sung a chun a chawplut pihtai. Kimpha insung mite chuh ana 
kipak mah mah tau hi. Ni gup a nichuong u a, nigup sung chun, sa lim lim 
kithah in kipaktak in a ne khawm tau hi. A chieh kit ding niu chun, 

Kimpha pa chun, Chawnsing kawm a chun, ka insunga thilhaw hih na 
deih pen pen kipuok in, a tih leh, Chawnsing chun, jal chunga “pathek 
lui” khat chuh a kawk a, a hun kipuok tau hi. Kimpha chun, amau in a tun 
phet u chun, a pasal ihmut kal chun, pathek chuh, a hek masang in a deih 
cheng a gentai. Patheka hekdawk theih vangphatnate chuh: 

1. In sangkhat chunga thunei hausa hihna; 

2. In lopi sawm neihna; 

3. Sana leh thilpha cheng neihna; 

4. Chanu chapa neihna; 

5. Hin leh damnate cheng chuh Pathek a chun a hek dawktai. 

Jingkal in, Chawnsing chuh a hungthova, Kimpha chun vangphatna 
patheka ana hekdawkte cheng chuh a hilhtai. 

Ziezawh chawmkhat hal chun, Chawnsing chun, umchin a hun heta 
puo a, zunuom sanuom leh numei in a hung kichiem a, sapsietna hinkhuo 
a hun mang pantai. 

Zie phet chun, Chawnsingte insung a chun, thil thupha him him a 
pawtta puoi. In sangkhat chunga vaihawm, a hihnau le a bei tai. In lopi a 
neihteu cheng chule inling in a hawtsie vek a, natna huoisie vei in kizennan 
a neih cheng uh a beitai. Azi leh a chate cheng le, a um nau het ahita puoi. 
Chagah nuomsan van a ban hi tih leh Lai ngeilo la lanai tih chuh a 
chung u ah a tungkimtai. Pathien lauh loh hih sietna a lien ahi. Mi cheng 
in kihilhna a mat ding in aphai. 

Thumal hilhchietnate: 

Nau chagah - Nu leh pa bei 

Nulo palo - Nu leh pa etkawl loh nau 

Tuithei - Guo bawng tui khaihna a kimang 

S akhimal - Kimpha khela kimang thumal 

Umchin helo - Umdan helo; hingngawl 

Tingban - Ting ahim, thing ahim thil leh van khaihna 

Pathek - Pathekna thing khawl 

Chagah nuomsan van a ban hi - Chagah umchin helo genna. 

Lalngeilo lal anai - Mi lal khalo, lien khalote a hung lal u leh a 

khawkdiek ui. 

Dawtnate: 

1. Sajanga ana cheng mi khat min gen ah. 

2. Mi khat a minthem Sakhimal kiti ana um a, amah mintak chuh 
bang ahi? 

3. Chawnsing kiti pasal khat chanchin gen ah. 

4. Chawnsing hung hauh dan khah bang bang ahi? 

5. Kimpha’n hauhsakna pathek a ana hekdawk haw khah bang bang ahi? 

6. Lal ngeilo lal anai tihleh Changah nuomsan van a ban hi tih thuching 
hi hilhchien ah. 

SIMMUN - 2 


Sir James Johnstone (1877 - 1886) 

Lienkhopao Thangjom 

G. H. Damant vaihawm hun kichaih in, India sawlkal in, Sir James 
Johnstone chuh thingtang mite kivaipuokna dan bangkim he, mi thutak a 
hihziek in, Manipur a Political Agent ding in a hun guong u a. Amah hun 
sung hin, Manipur ah, thil kitheng tampi a um hi. Adiekin, Manipur 
gambung khanlietna dinga nasep tamtak a na nei hi. 

Sir James Johnstone hih mi chingkam, dohathuktak, thil bangkim 
guntaka en det det mi ahi. Amah hin, Maharaja (Lengpa) Chandrakriti 
Singh hih, mipha, gunchuhtak, nasep thiemtak ahih dan chuh a hechien 
mah mah hi. Zieziekchun, Lengpa chuh, British sawlkal chunga ginumtak 
ahihziekin, amah deihdan in, na cheng a semjel hi. Zieziekchun, Lengpa 
chun, Johnstone umdan entha ding mi a sawl a, mahleh, Johnstone thilbawl 
dante chuh a hetchien phetin, Lengpa Chandrakriti Singh hin enthatu 
sawl talovin, Johnstone chutawh kituok takin State Affairs (Gambung 
nasepte) chuh a semkhawm zingtau hi. Chun, James Johnstone chuh 
Manipur mite ginchak leh ngaihsan a lawhtai. Chun, Manipur a Kukite 
leh Naga Angamite kal ah, buoina a hung um a, zie thubuoi lien chuh 
Johnstone hun sunga thubuoi lien ana um sun chuh ahi. 

Chun, Thajing, 1877 kichaihkuon khan, Khonomah kiti khuo a, Naga 
Angamiten, Manipur a Chukha mite chuh Gwelong mun ah, a hun buluh 
u a. Zie laichun, Manipur gamgi jul aNagate lakah, Angami namten sieh 
a hundawl kit ui. Amau chuh, Manipur Army-ten a hun man u a, Johnstone 
masang ah, thutan khum ding in a hun pui tau hi. Amau laka khenkhat 
chuh suongkul ah akhumtau hi. Chun, Mozemorah khuo a Angami namte 
chun, British Army-te panmun chuh a hun buluh kit ui. Zie thu chuh a 

hetin, Johnstone chuh, a thangtawm mah mah a, kintakin, Manipur Lengpa 
siehmang lien khat Bararam Singh tawh Army 100 leh, Manipur sepaih 
35 pui in, Naga Hills a Political Agent panpih ding in a kuon tau hi. Zie 
mun chuh a tun masang un, Johnstone chun, Manipur gamgi jula Kongpal 
panmun chuh Raja Samjok sepaihten a buluh ui tih thu leh mi 8 a thah 
thuu a hetphet in, Johnstone chuh a thangtawm mah mah a, British-te 
panpih dinga sepaih tamtak taihsan in Imphal ah a hung kilehkittai. 

Chun, Angami namte buoina siem chuh a hung khawk deuh deuh a, 

1879 kum in, Angami Nagate chuh British-te do ding in, a hung kipantau 
hi. Chun, Johnstone chun Lengpa Maharaja chuh sepaih 2000 tieng namat 
thei ding in thu a pietai. Lengpa chun, a chapate thuneihna nuoi ah sepaihte 
chuh a sawltai. A chapa chuh Surchandra leh Tikendrajit ahiu hi. Zie 
thubuoi chuh a sukthip phet in, Johnstone chun, gamgi jula khuo mun 
pawimawhte a chun panmun a siem vektai. 

Chun, buoina dang khat, Manipur Political Agent in ana tuok khat 
chuh, Burma leh Manipur gamgi thu ahi. December 1877 kum in, Burma 
sepaih-ten Kongpal Thana ana buluh u a, a muna galvengte ana that ui. 
Zie phetchun, Johnstone chuh Kongpal Thana a chun, sepaih tamtak 
tawh a chieh u a, a thu chuh, India sawlkalte a hilh ngal hi. A thu chuh, 
Burma Court leh Council of the Governor General le a hilh ngal hi. A thu 
chuh, a damtheihna ding deibna ziek in, Council of the Governor General 
chun, Burma a British Commissioner chuh a thu chien hun hilh ding in a 
dawng ngal hi. Zie thu hih a hung buoi lohna ding in, India sawlkal in 
Border Commission a siem u a, Sir James Johnstone chuh zie a 
Commissioner ding chun a guot ngal ui. Mahleh, Burma sawlkal chun, 
zie Commission a chun, Officer a sawl diek puou hi. 

British sawlkal deihdan in, Johnstone chun, Manipur leh Burma gamgi 
thak ding a hun siema, Nanmiya luipi pangtuok ah, gamgi khuomte chuh 
Kongpal Thana chan in a hun tung dim ui. 

1884 kum in, Burma sawlkal chun, Kongpal Thana chana, gamgi 
khuomte chuh Susie ding ka hiu hi, tin a hun vau ui. Zie lai chun, Anglo- 
Burma gal a thumna chuh a hung kipan a, tutieng hin zie thu chuh gen 
chien loh in a urn zing hi. Awllen tha 17,1885 nikhan, Johnstone in, A. J. 
Morgan, Chief Agent, Bombay Burma Corporation a pat in, Kendat mun 
ah lehkhathawn khat a mu a, zie a chun, Secretary to the Queen of Burma 
chun, Europe mi Corporation a nasemte khenkhat a that u a, a dangte 
chuh a hen ui till thu ahi. 

Zie phet chun, Johnstone chun, Manipur sepaih 50 leh Bengal Leng 
sepaih 900 pui in, a kipandawk a, a mau chuh, Balaram Singh in le a zui 
ngal hi. Kabaw phaijang a tun phet un, thil umdan chuh a he chientai. Zie 
phetchun, Lengpa Chandrakriti chuh sepaih 500 hun sawl ding in thu a 
hetsaktai. Lengpa Maharaja chun, sepaih 3000 chuh Kendat chana 
General Thangal in a puih ding ahi. Zie chun, Johnstone chun, Burma 
gam Kendat Province chuh a chutphah theitai. Zie a pat chun, Burma 
gam chuh Britishte khut ah a umtai, Manipur leh Burma gamgi thubuoi 
cheng le a beitai. 

1886 kum khan James Johnstone chuh a nasepna ah akichawldamtai. 
Johnstone hun sung in Education, nasatak in Manipur ah ana khangto hi. 
1885 kum in Johnstone Higher Secondary School hih, Imphal a phuhdawk 
ahi. Chun, Manipur a khutthiemnate Industries, puon gatna Weaving 
Silversmith, Goldsmith hih ana pandawk hi. 

Dawtnate: 

1. Manipur a Political Agent masapen kuo ahi? 

2. Johnstone min tawn hih bang ahi? 

3. Chandrakriti Singh tawh Manipur vaihawmna a ana kithuoh theipen 
milien khat min gen ah. 

4. Manipur a Kukite leh Nagate kal ah buoina ana urn a, zie thu chuh tien 
sagih in jik ah. 

5. Balaram Singh hih Manipur thubuoi a apannate jik ah. 

6. Angamite leh Manipur thubuoi na hetdan tien sawm in jik ah. 

7. December 1877 khan Manipur leh Burma kal ah, bang thubuoi a urn 
hi? Tien sawm jik ah. 

8. Manipur a Sir James Johnstone nasep phate leh amah hetzingna laka 
tulai a muhzieng theih thil khat thu tien 15 j ik ah. 

SIMMUN ~^3~| 

Ganggam Ngaihna La (Malai La) 

Thangngul Zawmmang 


Gang vawnchawihte kawlkim ah vai tham, 
Pienna I phung sihsiel bang hun zuon un; 

Ham melmak simnun malnun thawhte, 

Gangte I phung lai ah hung buol un. 

Ganggam lei a pupa khanggui zawpna, 

Lamtuol piguo j ik ah dumpuon khai hi; 
Lamtuol thang piguo lela jang dumpuon, 

Heisa bang pal Ganggam lei tawh lawm hi. 

Tuona pupa Ganggam mim bang piengten, 
Dumpuon jem thum bat in guol sing hi; 
Phamsa cheng zin bang thakna jang dumpuon, 
Nun nuoma cheng in pak thing bang jemna hi. 

Thumal hilhchietnate: 


Tuona = 

Vawnchawih= 
Dumpuon 
I leisa = 

Phamsa = 

Sing 

Nunnuom = 


Malai a 
chate 
puondum 
sahei 

chiehsa, thisa 
Elzo 

Guolnuom 




Dawtnate: 


1. A chunga la changkhat a pat hin Gangte um dan gen ding bang 
naneihi? 

2. Malai a Gangte mipite chun, nam puon ana nei u? Ana neih u leh a thu 
chawmchan gen ah. 

3. Ganggam hih bang kigenna ahi? 

4. Chang 3 na a “Tuona pupa Ganggam mimbang piengten’ tih thu hih 
hilhchien in. 

5. ‘ Gang vawnchawite ’ tih hi bang genna ahi? 

6. A chunga la hih kuon ana phuok ahi? 

SIMMUN - 4 | 

Solomon Chitna Thu 


Lunzamang Thangjom 

Solomon in, a pa lalchutna a hun luoh him khan, kum upa tak ahi nai 
puoi. Kum sawmnih chunglam chauh ahi nalai hi. Solomon hih thiemzilna 
sangtak nei mi, taimatna leh gunchuhna nei leh thuching hetak khat ana 
hii. Anu Bethsheba bang hin thupi khuolna tak khat a nei hi. Mi ching tak 
leh mi kiphal tak khat ahi a, a hinkhuo sungin leng chapa Israelte dinga 
leng chungnungpen leh leng lopi pen tin ana kihei. 

David lengpan Solomon dinga a taihsan thilpiek chungnungpen khat 
chuh lungkhat leh kicham taka hinkhuo mang Israel mipite khah ahi. 
Masang bang lo in, Israel phung sawm leh nihte chuh kinaih tak leh kipak 
takin a hing khawm ua, a ngaihlul takuh David lengpa neita kileu le, 
Solomon chuh David Lengpa mel in, mawhpuokna chuh ana puoi. Israelten 
David leh Solomon chuh ana enkal jel ua, “Milopi khat hih ding hih namai 
ahi puoi” atiu hi. 

Solomon hih lunggel chuom bek pu leh vainunga ding thil lopi tak 
siem mi ahi. Aman a gam pumpi leh a vaihawmna dinga mipite chuh a 
pakcha mah mah hi. A gamsung a gimthei tak leh thachawl taka na semte 
chuh a mu a, a tha awlna ding uleh a kipahna dinguh hahpin a ngaihtuoh 
hi. Zie ziekchun, a gamsunga cheng, mipite chun a chung ah, ginchakna 
leh lungmuonna a nei ui. Chamna luldan, adiek in, khanglui a pat a Israelte 
kidopih Egypte tawh chamna dinga kido loh a khawk dan Solomon lengpan 
ana ngaikhawk hi. 

Khutichun lampi dik leh thutaka vaihawm khangdawng cha Solomon 
lengpa chun, a vaihawmna mipite chun amah chung ah bang lung a gel 
um tin a patep nuomtai. Aman Egypte lengpa Pharoah chanu chuh ka zi 
dinga ka lak ding ahi tin phuondawkna a neitai. Zie chungchang ahin 

Israel upate chuh lungdawng leh maksan a um ua, mahleh, vainung in 
Solomon thilguon chuh a hetdawk phet un, pha asa amah mah mai ui. 
Solomon in Pharoah chanu, zi a aneih ziekchun, a galteu chuh Israelte 
dingin a nuteu leh pateu a hunghi ta a, Israelte leh Egypte kikal achun neih 
leh go kichawk tuohna a hung um theitai. Solomon lengpa kum sawmli 
vaihawm sung chun, gam chuom mi tamtak ana kichenpih hi. 

Solomon leng a hung hih zawh chawmkhat halin, sakhuo lam thua 
kikhawp khawmna khawmpi khat ah Solomon mang in, Pathien Yahweh 
chuh a kawmah ahung kilaka, “Banglam ah ka hun kithuohpih thei dem?” 
a hung kiti a, chun, Solomon chun, Pathien kawm ah, “khangdawng ka hi 
nalaia, nampi zie zat chung a thudika vai ka hawm theihnadin, vaihawm 
thiemna, mihiemte lungthim hettheihna chuleh a sie leh pha het khen 
theihna chitna ei pien, aziekchuh, mipi ziejat hih nang tello leh panpih 
nalovin, vaihawm thei puongka” a titai. 

Solomon, in zie thil haw chuh a nget ziekchun, Pathien Yahweh a 
sukipak ta a. Solomon kieng achun Pathien in, “Nangin nanga dinga 
damsawtna ngen lo a, na melmate thihna ding le ngen lo a, nanga dinga 
vaihawm thiemna na nget ziekin, ken, chitna leh hetna lunggil ka hunpiei; 
khutichun na masang ah nang tawbang kuomah a um puoua, na nung ale 
nang tawbang kuomah hung um diekta puon a. Na nget loh, hauhsakna 
leh lopina le hun piengka, tichun, na damsung in leng chengcheng lak a 
chun nang tawbang mawngmawng chu kuomah um ta puon a”, a titai. 
Tingkhuo a hung vak phet in, Solomon chuh miching tih a het ahitai. 

Tun, Pathien in chitna a piek apat, Solomon thutan vaihawm thiemna 
a neihte laka khat en hitiu. Nikhat chuh, lengpa thutanna ang ah, numei 
nih a hung kihek tau hi. Numeite nih hin nithum vela kihal, nau khat gel 
a nei ua, insung khata giekkhawm gel ahiu hi. Numei khatnu chun khatzaw 
nu cha chuh j ana a ihmut kal in ava puodawka amah cha a thisa chu tawh 
a thengtai. Khuo ahung vak phetin, numei nu chun a anga kuol naupang 

thisa chuh a maha a hihloh dan a hun hedawktai, Lengpan Solomon 
kawmah ava ehieha ava hektai. Numeite nih kihekna chuh lengpan 
hawihtak in angaitha a, asuokte kawmah, “Chemjam hun chawi uh”, tin 
thu a pietai. Zie zawhchun lengpan, “Nausen dam zaw chuh turn nih suoh 
unla, a langkhat chuh khat pieu inla, a langkhat chuh khat pieu in”, a ti ta. 
Ziephet chun, nausen dam zaw neinu chun, a cha chu a lainat mah mah a, 
leng kawm achun, “Aw lengpa, nausen chu that hiel kin, a ti tai. A khat 
jawk chun la, :Kei a le hi diek kihen la, nang ale hi diek kiheh; kim khen 
mai ah,” a tia. Lengpan thudik a hedawk ta a, nausen sukmang ding zadah 
nu kawm achun, “Na chapa hi kilaktan, nang hi na hii naupang hing zaw 
pa nu chuh, tih ka he dawk tai”, tin Nausen chu a pietai. Numei zuou 
gennu chuh suongkul a khum din lengpan a suokte chu thu a pie tai. 


Zie thu kitan dikdan chuh kawlphe bangin Israel gam pumpi leh muntin 
ah akithang ta a, mi ahephata phawt in, Solomon chitna leh athil hihtheihna 
chuh maksan zahna leh minthanna chuh Solomon a changtai. 

Thumal hilhchietnate: 


Bethshebah = 

Leng Solomon nu 

Kum upa = 

akum tarn 

Khanglui lai = 

malai lai 

Egypt 

Aigupta 

Yahweh = 

Israelte Pathien min thieng ahi. 

Dawtnate: 

1. Solomon kuo ahi? Chawm chan jikin. 

2. Solomon leng a hung hih in kum bang zah ahi? 

3. Leng David in Solomon dingin bang thilpha a taihsan hi? 

4. Solomon in Pathien kawmah bang a ngen hi? 

5. Solomon hih bang tawbang mi ahi? 

6. Israel leh Egypt kikal a kichamna dingin Solomon in bang ana bawl hi? 

7. Pathien in Solomon chuh bang a pie? 

8. Numeite nih chungchang a Solomon thutan dan jikin. 

~ SIMMUN-5 | 

Manipur a Christian Hunglut Dan 

Lienkhopao Thangjom 


Burma gama American Baptist Mission khah, 1836 kum in, Manipur a 
hunglut guou a. Mahleh, Manipur Lengte leh British Political Agent in 
ana dal ziekun, Manipur ah missionary te chuh ana lut theita puou hi. 
Mahleh, 1840 kum khan Reverend Tomlin, masanga London a Missionary 
Society of India khan, Welsh Calvinistic Methodist Foreign Mission 
Society of Liverpool-ten, amau Missionary-te a sawl theihna ding ua ana 
gennau mun thumte lak akhan, Manipur hih khat ana hii. Zie hun lai a, 
Manipur a politics lam a thubuoi khah, Manipur a missionary lut theihlohna 
ziek khat ana hii. 

William Pettigrew: 

1891 kum a Anglo-Manipur gal thubuoi lai khan, William Pettigrew 
hih Manipur khuopi, Imphal ah a vachieh a. Amah hih, Church of England 
a member ahi. Chun, William Pettigrew hih Cachar, Assam ah, Arthington 
Aborigine Mission Society panpihna ziekin, Manipur a kumthum (1891 — 
1894) chan um theihna lemchang a hun kimuh hi. Zie hun sung hin, Meitei 
pau leh Bengali pau zil theihna hun a neitai, zie hun sung chun, pau le a 
thiemmantai. 

Maxwell umloh sunga Political Agent a pang, A. Porteous, khan, 
William Pettigrew chuh Imphal a missionary na sem ding in phalna ana 
pie a. William Pettigrew chun, amah nasep chuh Pathien lemsak bang in a 
ngaitai. Mahleh, Hindu sakhuo zui, Meiteite chun, William Pettigrew thugen 
chuh, Government namat banga ngai in, a diklo lam in a ngai ui. 

Maxwell chun, ana a hunzawm kit phet in, Meiteite ngaihdan chuh a 
hun hetai. William Pettigrew hih umsawt leh diklo ding ahi tih, ngaihna a 
nei ui. Chuleh, sakhuo lama puikawitu a ngawh a hih ding chuh lem a 
sata puoi. Chun, 1857 nunga sakhuo thu a helna chuh a um kit lohna ding 
deihna ziekin, awnlam neilo a akilat ding chuh a hun guotai. Zieziekchun, 
Maxwell chun, William Pettigrew chuh a missionary nasep haihsana Imphal 
a pawtsanna ding in thutawp a siemtai. Vainung in, William Pettigrew 
chun, Ukhrul lama Tangkhul Nagate laka sem ding in a heidawk tau hi. 
Mahleh, Arthington Mission, William Pettigrew ana vakte chun, Pettigrew 
hih mun khat a, a umden ding phallovin, Manipur a pat a inlam a kilehkit 
zaw ding in lem a sazaw tau hi. Lamdang a umloh phet in, Pettigrew hin, 
American Missionary Union (Assam) a member hihna ding a ngentai. 
Khutichun, amah chuh, Manipur Baptist Missionary dinga lak ahitai. 

William Pettigrew chuh chawmlo in, mission chawlhbuk (bungalow) 
sa ding in a pansak u a, a umna gam mite pau a hun zil pantai. Amah chun, 
Government nasemte panpihna kawm in, damdawi le ana hawm sek hi. 
Zieziekchun, Pathien thugenna lam ah, a hung tasam deuhtai. Ziephetchun, 
mission chuoma a septheihna ding in, ngetna a siemtai. Mahleh. 
Government in Pettigrew chuh, “Misimna” (Census) lama lawiupakhat 
ding in a hun mangtau hi. Zie chuh 1910 — 1911 sung kum khah ahi. 
Sinsakte leh zillaite panpihna ana sepchuh a lawhting mah mah hi. Zie 
misimna na a sepziek chun, mun chuom chuom a Pathien thugenna a 
hung chang zawtai. 

1911 kuma Ukhrul gama U.M. Fox a hung lut khah Pettigrew ding in 
hattunna lientak ahi. 1912 kum in Pettigrew chuh England a dinga sawl 
ahitai. Lungkhosoi Kom hahpan ziekin, Kukite Christian ah tamtak a lut 
lawhtau hi. Adiekin, Sadar Hills tumlampanga, sapchuom tamtak a hung 
ding dawk u a, 1916 kum in Manipur Christian Association phuhdawk 
ahi. 1917 kum khan Ukhrul ah Khawmpi (Convention) neih ahi. 1917 — 
1920 kum sung khan, Khawvel galpi khatna ziek leh Kukite helna ziekin, 

thingtang gama missionary nasep theihna a umta puoi. Mission mun le 
Kohima a chawn ahi a, Pettigrew le Gauhati ah a kichawntai. Kuomah 
mission nasem thei a umta puoi. 

Kukite hel hunlai chun, American Baptist Mission Society lemsakna 
dungzui in, Dr. G.C. Crozier leh a zi chuh Manipur ah a hung u a. Amau 
hin U.M. Fox chuh a hun thasan ding uh ahi a, State Darbar chun lem 
anasak pihta puou hi. Crozier hih Kukite jangna dawpna dana 1918 - 
1919 sung a hih Medical Officer a hung kipiek mai ding tih ahi. Zie hunlai 
mah hin, Welsh missionary ding in Watkin Roberts hile Manipur thingtang 
gama missionary ding in a hunglut hi. Zie thute hih Manipur a Christianity 
hunglut patna chuh ahitai. 

Dawtnate: 

1. 1836 kuma Manipur a missionary-te hunglut theih lohna ziek khah 
bang ziek ahi? 

2. Reverend Jacob Tomlin hih bang nasem mi ahi? 

3. William Pettigrew hih kuo ahi? Amah chanchin tien 5 j ik ah. 

4. Maxwell hih bang nasem mi ahi? Tien 10 jik ah. 

5. Manipur a missionary masate na het cheng leh a hunglut kumteu 
jik ah. 

6. Manipur a missionary damdawi he Doctor na sem thei khat min jik ah. 

7. Manipur a Christian hunglut thu tien 15 jik ah. 

SIMMUN - 6 | 


Gangte Zillai Lapi 

Sawngkhawthanga Gangte 


Gangte zillai ziet leh veia um cheng, 

Hung kikhawm chiet un; 

Khanno guol cheng hinkhuo thal bang zanna din, 
Tuok khawm hitiu I neih sun uh; 

Zaitha phel bang khauh sak in, 

Chi leh nam din GS.O mimbang a pieng. 

Lampak hitiu GS.O hi, 

Nunnawp Idem theilo vin; 

Khangthak a lien a neu, 

Chung Pathien hehpihna pakcha hi chawi in; 
A gimlim chun pu-pa gamlei jelsuok hen. 

Pi leh puten Vanmang kawm ah, 

Malsawmna chuh ngetsak un; 

A tupnau cheng piguo jik bang huitung din, 
Gentheih liengvaih thuong nungsieh a; 

Vaimang thiem th.il sut thiem din, 

Thai bang zanga phuolmei banga an ding in. 

Chung Pathien zaitha chuh muong in, 

Sa bang I tatnau cheng ah; 

Lungtup kiguol in, 

Tui bang luong khawm hitiu; 

I masanga nunnawpna, 

Tangpi khuh tung din chieh hitiu; 

Zie mun achun GS.O hih pak tana. 

Jingsawl aksi a hung suok ie, 

Taikhuo vak nang a naitai; 

Chin leh tuoi in sesum chawi in pak hitiu; 
A vak a chun seino guolten; 

Nunnawp lam bang hei taitiu, 

Tuoi theilo vin G.S.O hi pak tana. 

Thumal hilhchietnate: 


Khanno = 

khanglai 

Zaitha = 

thahatna 

Phel 

guophel 

Nunnawp = 

kipahna 

Piguo = 

guo, mau 

Phuolmei = 

vaphuol mei 

Vanmang = 

Pathien 

Chin 

nu 

Tuoi = 

khangthak 

Dawtnate: 



1. GangteZillailahihkuophuokahi? 

2. A chunga Gangte Zillai la a pat a, zillaite ding a la chang na deih pen jik 
ah. 

3. A chunga Zillai la hih nanga dinga a phat chuomna jik ah. 

4. Chang 3 na a ‘Sa bang I tatnau cheng a’ tih bang kigenna ahi. 
Chawmchan hilhchien in. 

5. GS.O. hih Gangte pau in bang ahi? 

SIMMUN - 7 I 

Khuosung Hinkhuo 


Lunzamang Thangzom 

I chennau India gam hi khuo leh venga chenna atamzaw ahi. Britishte 
vaihawmna nuoi a pat zalenna I muh nung uh kum 69 ahita a, gamsung 
siemphatna, a gam mite inchen khuosakna lamah leh thiemzilna lam ale 
anuoinung mah mah nalai hi. Khutthiem thil bawl nalam le amasawn nai 
puoa, atasam nalai mah mah hi. Bang chengah mi nung delh in I pang 
ua, ei chauh kivakna theih zieng le I bawl thei nai puou hi. 

Tua eihaw chenna Manipur Gambling hih, mihiem atamzaw khuoneu 
ah I cheng ua,khuopi sunga chenglut zo a kitam puoi. Sawrkal nasepna, 
sum kawl veihaw,thil zuok thiemnate leh mi hausa chauh khuopi sungah 
a cheng ua, adang cheng chuh thingtang khuo ah I cheng ui. 

Khuo sunga khuochen hinkhuo achawmlam in gen lengun, khuosung 
chuh Hausa upa vaihawmna leh thuneihna nuoi ah aki chenga, amau hawn 
gamsung thu, khantohna, sawrkal lam leh khuochen ki vaipuokna lam ah 
mawh a puou hi. Khuosung lampi, tuinek leh adang dang sep guon chule 
amau mawhpuok ahi. 

Khuosung hinkhuo a thil thupi pen khat chuh, Sapchuom kivaipuokna 
ahi. Sapchuom chuh Pastor leh Upa ten a puok uh ahi. Sapchuom kivaipuok 
akitupna ding in Sapchuom Upa-ten a entup ua, nupi pawl, khanglai pawl, 
naupang pawl haw a um ua, a nawpna pen chuh Thagau lama kipumkhat 
taka umkhawm hih ahi. Sapchuom umlohna khuo chuh khuo nuomlo tak 
ahi. Khuti a chuh lasak lenkhawm, guolnawp jat chuom chuom, thu leh la 
lama ki-elna, kisuk halhna kipuihhuoi theihna khuo achun mi a chenglut 
nuom hi. 

Khuo chen hinkhuo a taksa lama thil thupi pen khat chuh, Thiemzilna 
ahi. Thiemzilna umlohna khuo chuh thim laka kimai viel tawbang ahi. 
Khuosunga naupangte thiemzilna lama khantohna pie thei umsun chu 
school ahi. School hawihtak neidawk khuo chuh a khangto hi. Naupangten 
Thiemzilna a, a kaihnau ah, khawvel khantohna leh gam khangto te pau 
chuom chuom, chawndan leh a kivaipuok dan a hun heu a, mite lakah 
umdan, kivandan, nek leh chak a kiven dan, taksa inchen kisuk thien dan, 
damtheihna lam leh khuosunga guolnawp chuom chuom ki-elna a hun 
puo dawk ua, etnuom a um thei mah mah hi. Slculpu ten le khuo chen 
khantohna leh nawpsakna ding dan thu khuomite a hilh ua, mipin a 
phatchuom pih ui. 

Khuo chen hinkhuo a nawptheihna dingin, khuo mite deihdan sukpitin 
angai hi. Thinglam leh tuilam hawihtaka sukthien leh siemphat angai hi. 
Khuo sung lampi leh khuo leh veng kitawhmatna lampite le sukthien leh 
siemphat zing angai hi. Khuo miten hawihtak leh tawmngai taka lothawh 
- thingpuok a hun bawl tieng uleh khuo chen nuom zieng ahi. 

Khuo chen akitup theihna dinga khuo mite kikhuol taka chensak ding 
ahi. Khuo miten a chennau inmun lomun chuh a mau a ngei ahih ding a 
deih chiet ui. Inmun leh huonsung a chuh vainunga hung gah thei ding 
thei leh thai thing aki tuh ua, lungmuong taka a chen diu angai hi. Kikhuollo 
taka mi a chen tieng, kum cheng a kipem atam a, khuosung a sunuomlo 
chuom mah mah hi. Chuleh khuosung hinkhuo a nawptheihna dinga 
theihtawp apan lak ding ahi. Sawrkal a pat a nasep ding thil guon tamtak 
tak puokluta, khuo mite kipah saka, inchen khuosak khantoh sak ding 
ahi. Khuosung mite chuh, gam chuom chuoma Training bawla sawldawk 
theih chana sawldawka, zie a pat a chuh, kizilna munpi chuom chuom 
hawndawka, mithiem miching tamtak puihlut ding ahi. 

Khuosung fainkhuo a pawimawh kit khat chuh, kituok tak leh ki thuguol 
taka na sepkhawm hih ahi. Khuosunga a gimthei a haksate panpihna chuom 
chuom, in leh lo, ana asa ki-ettuohna, nelo-chalote panpih, hausa upate 
thu thua tawih, khuotha kuonna haw a kuomah thuphengphi umlo a kuon 
khawm, gucha umlo, khat leh khat kingaina taka hinkhawm, zie tawbang 
haw hi a um tieng leh khuochen leh khuosung a khangto thei hi. Malai a 
pi leh pute khan zie tawbang kizahna, kithutuokna, kithuohkhawmna hi 
ana ngai nau a, ahin, tulai hin zie haw hi abei deuh deuhtai. Mihing khat 
chu a insung, a khuosung a pat a thilpha a zil dawk masak lohleh zapi lak 
ah bang mahin a mat theih puoi. Zieziekchun, tulai khantohna tawh kituok 
deuh a, khuosung hinkhuo siemphat ding angai hi. 

Khuosung khat a I chen kitup theihna dinga, apawimawh thil tampi a 
uma, zie cheng laka aumlo theilo chuh, khuosung leh khuopam zuotna 
lampi lamlien, tuinek kitup neih ding, School neih ding, inmun lo mun 
kitup neih chiet ding, khuochen kitupna, damtheihna lam Medical Centre 
hawndawk ding, sum leh pai matdan thiem ding. Khuosung nawpna dingin 
khuosung a cheng mipi te khut ah thil tamtak akingai. Sawrkal tawh ahih 
theih chana ki khut zawpna neiha, puoklut theihchin puokluta, khuosung 
khantuoh sak ding ahi. Khutileh khuosung hinkhuo nuom intin, khantohna 
le um ding ahi. Chun, khuochen thu a, a pawimawh pen khat chuh khuo 
chenga thanmuol kituptak neih ding ahi. Thanmuol kitup neilo khuo chuh 
bangkima masawn theilo ahi. 

Thumal hilhchietnate: 


Zalenna 

Thinglam tuilam 

Nelo-chalo 

Khuotha 

Thuphengphi 

Zukham savah 

Hausaupa 


midang vaihawmna leh thuneihna nuoia umlo 

thing leh tui lakna 
nek leh chak neilo chagahte 
khuosung mipi tha kuonna 
mi deih dan nielkalh 
zukhama mawtchawn 
Khuosung vaihawmte 


Dawtnate: 

1. Khuosung siemphatna dinga bang hih ding ahi? 

2. Khuosung mite kikhuol taka a chendet theihna ding ua pawimawh chuh 
bang ahi? 

3. Khuosung khat in aneihloh theihloh haw chuh bang bang ahi. 

4. Sapchuom chu bang kigenna ahi? 

5. Khuosung hi kuo vaihawmna leh thuneihna nuoia um ahi? 

6. Khuosunga hi skul a umloh akhawk dan point nga zikm. 

7. Khuo sunga thanmuol um a pawimawh dan jik ah. 

SIMMUN - 8 


Science leh I na Ginchakteu 

Thanglienlal Thangzom 

Science a pat a thil muhdawk leh hetchietna a naum masangin, mihiemten 
taksanna diklo tampi Ina nei ui. Ahin, taksanna diklo haw chuh Science 
lama miching mithiemten a hun khuolchil ua hetchienna diktak a hun nei 
ua, mite a hun hetsak phet un, ginchakna diklohaw chuh a hung bei pantai. 
A tangpin, khawvel mi cheng cheng in, zie tawbang taksanna diklo chu 
agam gam in a nei chiet ua, adiekin, eihaw thingtang mi, nam khangto 
nailoten zie ginchakna diklo hih tampi I na nei ui. Zie tawbang taksanna 
diklo Ina neih uh chuh, tu a science thiemten a hun muhdawk hawu I het 
dan dan un sui hitiu. 

Leisiet thu: 


Leisiet mite chengin, a na ginchak bangun, lisiet hi alum hilovin apek 
ahi, tih a I na ginchak uh ahi. Leisiet hih aki chaihna chu kawl sangtak 
akichai, aban chu tuipi hizieng, kawl sang khel achuh bangmah umtalo, 
van awng hawm banga urn dinga Ina gel uh ahi. Chuleh, Pathien thilsiem 
laka hi leisiet lienpen a I na gel uh, aksite hin a umkim vel uh, leisiet hi 
alailung taka um, chuleh Nisa hi leisiet chieh a, sun leh jan umthei ahi tin 
I na gel ui. Mahleh, scientist Nicholas Copernicus in a muhdawk dungzui 
in, nisa hih bangmah tika tawilo, a umna ngeia umzing, leisiet leh adang 
haw jawk hi Nisa kimvela chieh ahii atii. Leisiet hin nisa hih avel leh sun 
leh jan hung um thei ahi. Chuleh leisiet hin nisa khatvei avel tung na 
dingin ni 365 alut a, zie chuh eihawn kumkhat I tih u chuh ahi. 

Eihawn I na ginchak dan un, thilsiem laka lienpen chu leisiet hi ahii. 
Mahleh, scientistte muhdawk danin, leisiet hih aneu lawi tak ahi. Chuleh, 
aksi haw hi Nisa tawbang chiet a hiu tih hih scientist haw ei hilh dan ahi. 
Leisiet a pat agamlat bek zieka a vak uhi hungtung zolo ahi a, nisa sang 
ahile aksi hi aleh tamtaka lienzaw ahi. 

Thapi: 

Thapi thu hih eihawn I na gel dan un, thapi sunga a vawm kimu khu, 
Ngambawm leh Khupting thusima Ngambawm in abak ava tham 
Thingzabuong dani n Ina gel ui. Aziekchuh, thusima ana kigen bangin 
thingzabuong chu a liet dan a tehpih ding bei hiel ahi. Zie tawbanga lien 
thingkung khawvel akimu nailo leh umle um dinga ginchak umlo ahi. 
Chuleh, I iginchak kit khat uchuh, tha hi avak um mawng mawng dingin 
I gingchau a, mahleh tha vak hi nisa a pat a hung umdawk ahih dan aki 
hechientai. Thapi thua I na ngaihtuohnau diklo chu 1969 kuma Neil 
Armstrong leh alawite mi nih thapi sunga rocket a a lenlut ua, a vamuhchien 
ua pat khan, vannuoi a micheng in a hun hechien ua a gingcha tau hi. 
Thapi sunga thingzabuong uma I gel uh chuh muol leh muol kikala dam 
kuokhuk thuktak ahi. Thapi sung ahin huih kiti himhim umlo, tui le umlo 
chuleh ahingthei ganhing ahihlohleh ancheh lohing kiti mawng mawng le 
umlo ahi. Gamgaw tawh kibang ahii tih hih, a va chiehhaw a pat hetchien 
ahitai. 

Huih thu: 

Mite pau in, huih I tihleh, min chuom chuom a nei ua, Gangte pau in 
huih I tihleh akawp suok kei mai hi. Sapte pau in, huih I tihleh chinih in 
akhen theiha - Oxygen leh Carbondioxide ahi. Mihiem leh ganhingte 
hinna pen chuh oxygen hi ahi. Mihiem in an leh tui chawmkhat I ngawl 
thei ua, oxygen bei in chawmkhat le akihing thei puoi. Mihing ten I hiplut 
uhih oxygen kiti huihthieng chu ahia, I hat hung pawtdawk hih 

carbondioxide kiti athienglo chu ahi. Zie carbondioxide hi mihiemte dinga 
thihna theih gu khat a hung hitai. Chuleh thing leh guo hawn ahip lut uhi 
carbondioxide a hia, a hat dawk uhih oxygen ahi kit hi. Zie tawbang ahih 
I deih uh kipie tuoh viel viel ahi. Zie hi Pathien thilsiem thil mak tak leh 
phapen haw laka khat ahi. Thing leh guo a hawih chun tui leh huih le 
thiengtho taka muh theih ahia, zieziek a chuh, gammang ettup lam ahin 
tulai in I gam sawrkal in nasa takin pan alau hi. Zie tawbang gammang 
thing leh guo mihiemte dinga a apawimawh dan hi kuoman masangin ana 
hedawk puou hi. Mahleh, science lama thil hetnahaw ahung khantoh 
dungzui un aphatna I hedawktau hi. 

Gammanga thing leh guo haw a tamleh gamsunga guoh zuk dan akitup 
a, tui le atam a, eihaw dingin thilpha ahi. Zieziek a chuh thing leh guo 
haw hi mawk sat puk loha hawihtaka ettup jawk ding ahi. Ahihtheihleh, 
eihaw thingtang miten thingtang lo bawla thing tamtak tak I phuk u hih 
haihsan guota, athasang ding kivak theihna lampi ngaihtuoh aphai. Zie 
chuh eihaw dinga khantuohna leh hinna phazaw ahi. 

Hi leh Gau: 

Malai chun, ana leh athi,cheng hi thitha leh kausie bawldan in I na ngai 
ui. Aetsakna dingin, tulaia ‘malariakhuosik’ hi ‘Tuivei’ ahi, I tiu a, tuilam 
in I na thawi sek u, T.B natna hi ‘nuhpi I na tiu a, Ui chan I na thawi sek 
ui. Bang natna hilele, tulaia banga damdawi neksak, dawnsak kiti haw hi 
bawllo in, thitha leh kausie haw suklungdama adam hihna dingin thil zat 
chuom chuom in Ina kithawi sek ui. Ahinlah, science lam chitna leh hetna 
ahung punbeh dungzui in, natna haw hi thitha leh kausie bawl hilo in 
natna hik (bacteria/virus germs) kitihaw a pat ahihdan hetdawk in aum ta 
a, damdawi le anatna dungzui in nek thawh, dawn thawh leh kap thawh 
kiti haw I bawl tau hi. A etsakna ding in, Sir Ronald Ross leh Sir Patrick 
Mason in ‘Malaria khuosik’ hi thokang pehna a pat hung kipan ahih ahun 
hetdawk bangun Doctor-ten science lam chitna thiemna a pat in natna 

haw a ziek ahum hedawk suok kei tau hi. Masang laia zendam theihloh 
natna itih uh haw hi tulai in mihiem chitna leh thiemna jalin zen dam theih 
vek ahung hitai. Mahleh zie tawbang mihiemte chitna leh thiemna asan 
vangin AIDS kiti natna hi zendam theih tak tak ahi nai puoi. Zieziek chun 
zie natna apat a kiventup ding dan zawk hi zie natna apata suohchakna 
lampi phapen chu ahi zawtai. 

Thumal hilhchietnate: 

Nicholas Copernicus = Prusia mi science thiem leh khawvel thu hemi 

Thingzabuong = Khupting leh ngambawm thusim ana kigen 

thapisunga thing lientak 

Neil Armstrong = American mi thapi sunga kum 1969 a ana lut 

Astronaut = Americate vanthamzawla rocket manga ana 

lengluthaw 

Pythogarean = Pythogoras, Greek michingpa nungzui haw 

Thitha kausie = Muhtheihloh thagau buok,masanglai a ipi ipu 

ten ana lauhpen uh 

Ronald Ross = Malaria khuosik natna thokang peh apat hung 

kipan ahi tih mudawkpa 

Patrick Mason = Scotish mi Ronald tawh malaria natna mu 

dawkpa 

Malaria = Khuosik natna zat khat, thokang peh apat kipan 

A TPS = Tulai natna zen dam theihloh ahi 

(Acquired Immune Deficiency Syndrome tihna ahi) 

Dawtnate: 

1. S cience lam apat a thil I na hetchiet masangun, leisiet hih bang tawbang 
ahi I na tiu hi? 

2. Leisiet in nisa khat vei avel tung nadinga hih ni bangzah alut hi? 

3. Masanga I na ginchak bangun thilsiem lak ah bang hi lienpen in ina 
gel um ? 

4. Nisa leh thapi awk in avalb tiengleh bangin abawl ahi I na tiu hi ? 

5. Neil Armstrong leh a lawite nih khah bangtik kuma thapi a lenglut a 
hiu hi? 

6. Mihiemte hinna bulpi pen huihthieng min chuh bang ahi ? 

7. Aids hi bang tawbang natna ahi ? Alamsau jikin. 

8. Malaia damlote khah mite khan bangtin ana dawn sek u ? 

9. Neil Armstrong in ava muhdawk bangin thapi hi bang tawbang 
ahijikah. 

10. Thing leh guo phatchuom dan jik ah. 

SIMMUN - 9 | 

Tuipi San Kanna La (Malai La) 

Paukhotong Gangte 

Ganggam chaten zuomang kut a, 

Zuomang lambang pak din jangma suon; 

Nung tieng melma matieng zuomang, 

Suntin lummei jantin meipi; 

Sun j an zawm in dogal lien ie, 

San tuipin melma valhta; 

Lumsuong tuiphul jubang dawn ding, 

Mimva sanen nau bang nui ding. 

Anpak kut a zuomang hote, 

Zuomang in matieng puita ie; 

Zuon ung ie janggam nuom; 

Matieng suon ung janggam zuon in; 

Theisen lawmguol pebang kimna, 

Gam thienga zuomang pak din; 

Zuo gam nuoma naubang nui din. 

Thumal hilhchietnate: 

Matieng = 

Zuomang = 

Lummei = 

Dogal = 

Santuipi = 

Mimva = 

Theisen lawrnguol = 
Nung tieng = 

Lumsuong = 


Masang ah 
pathien 
meipi 
gal 

tuipi san 
vamim 
Guolepai 
Nunglam ah 
Suong 


Dawtnate: 

1. Tuipi san kanna la hih kuo phuok ahi? 

2. Zie la a pat hin, Gangte hih kuo nam I na hiding u? 

3. Annak hih bang tihna ahi? Hawitak mun a um ahi? 

4. Ganggam hih bangtihna ahi? 

5. A chunga laphuokpa hih bang tawbang mi ahi dem? 

SIMMUN - 10 ~~| 

Bir Tikrndrajit Singh Chanchin 

Lienkhopao Thangjom 

Bir Tikendrajit singh hih Manipur lengpa Chandrakirti Singh chapa, a 
zi thumna nu tawh a chau ahi. Leng Chandrakirti Singh hih 1886 kum in, 
a hinkhuo abei a, aman zi 8 leh chapa sawm a taihsan hi. Bir Tikendrajit 
Singh hi Awllentha 29,1855 in Sanakonnung Kangla ah a pieng hi. Amah 
hi feet 5 leh inch 8 a sang, melhawihtak leh duong hawihtak ahi. Mi 
lungs iet thiem tak leh j at leh nam ngaina tak a hih ziekin, a jat leh namte 
chuh midang thuneihna nuoi a um dingin a deih puoi. A neulai a patin 
lauhna neilo leh mi hangsan tak ahi. Kum 8 mi a hih in feet 15a sang hoin 
(Milim pathien hona in) chungah a chawmthai. Chuleh kum 16 a tin in 
chemchan savawm khat a na that hi. Zieziekchun, a pan a min, hih 
KOIRENG tin, a na sam a, zie ni a pat chun a suohpihte leh a lawi ten 
‘Koireng Jubraj ’ tia sap leh het in a umtai. Kum 18a tin in, milien milal 
chuleh mihang sanhaw kichiepna, ki-elna haw a pang a, a thiem pen leh 
a hat pen in a hung pang dawktai. Sakawl kangchei khetna lam a thiem 
ziekin, British Political Agent Greenwood in hiti hin pahchatna thu a na 
gen hi, “Tikendrajit Singh hih Manipur mite laka melhawih pen, a hat pen, 
mit chim tak nei leh hun chenga nui thei zing, amah banga sakawl kangchei 
khet thiem a um kha puoi” tin ana gen hi. Tikendrajit hi lehkha simna 
lamah ana lunglut puoi. Ahin, Bengali leh Hindi hi hawihtak in a thawh 
thei hi. M.C. Cullock a pat in sappau jik leh thawh a na kizila, mi tawh 
kiholim theihna sappau a na thawh thei hi, tin Haobam Pitamber khan a 
nagen hi. Bir Tikendrajit Singh in a nam mite mi khut nuoia nuoisieh taka 
a um ding uh ana deih puoa, thuok leh ana thuok zo puoi. British Sawrkal 
in a pu Chandrakirti zahna a K.C.S.I kiti chawihsanna a napiek uhile ana 
deihsak puoi. Lengpa Chandrakirti thih nung in, a chapa lien pen 
Surchandra Singh a pa khel in leng in a pang a, chuleh a naupa Tikendraj it 
Singh leh sepaih lawi upan a pang hi. 

A upa Surchandra Singh, leng a hung hih phetin, Britishten a lunggel 
uh a hun khel ua, Manipur kivaipuokna a thaneih ding a hun guo tau 
hi. Britishten Surchandra Singh leh a naute kituok loh saka, Manipur 
kivaipuokna hi a mauhaw khut nuoia kawih ding a hun guo tau hi. 
Ahih vangm, Britishten ana lauh pen khat uchuh Bir Tikendrajit 
Singh hih anahi a, zieziekchun, Assam Chief Commissioner, W.E 
Ward in hiti hin ana gen hi, “Lengpa Surchandra Singh hih bang 
mah ahi.puoi, 1880 apat a Manipur sunga thanei pen Britishte khut 
nuoia urn nuomlo pa Bir Tikendrajit singh hih ahi” . Chuleh 
Political Agent Johnston inle zie bang hin ana gen hi, “Bir 
Tikendrajit singh hi mihangsan ahi a, Manipur a pat nawhdawk 
ding ahi” a natii. Zie laitak chun a naupa Prakashna hin a upa 
surchandra singh hih zuou bawlkawm in ana tila, “Na naute haw 
Tikendrajit singh, Angousana leh Jilangamba a kithuoh ua, nang 
hih thaha, na Leng vaihawmna hi chuh dawk a hun guou hi,” tin 
ava heksietai. Surchandra Singh inle zie zuouthu hi a taksang pai 
zienga, a naute matna dingin thupiek a bawltai. Tichun Leng insung 
chuh kituoklohna akhawk deuh deuh tai, Britishte thilguon 
alawhting deuh deuhtai. 1890 kum Thaphul in, Angousana leh 
Jilangamba in sepaih haw tawh lengpa chuh a hun do pan tau hi. 
Lengpa Surchandra Singh in a zawhloh ding a hetphet in, Britishte 
kithuohpihna ngenin gal a hun zo ta a, leng dinmun a luohkittai. 
Ahin, Britishten a jawl thaua, gam chuom ah a sawldawk tau hi. 
Amah khel dingin a naupa Kullachandra chuh leng in a kawihtau 
hi. Chawmkhat zawh in, lengpa surchandra Singh in Manipur a 
leng dinmun luoh kit dingin Britishte kawmah a ngen kit taa, 
Britishten le leng dinmun piekkit dingin pha a satau hi. Mahleh, 
Political Agent Greenwood chuh a nuom puoa, Kullachandra jawk 
leng apansak dingin a ngen kit hi. Zieziek chun British Sawrkal in 
a nuoia thupiekte hih a hun nei kittau hi: 



33 


Manipur aBritishte Political Agent pa hi sepaih 300 tawhumkhawm ding. 

Lengpa Kullachandra in Britishte thupiek dungzuia vaihawmna a 
neih ding. 

Bir Tikendrajit Singh hi Manipur a pat a nawhdawk ding, tin thupukna 
a hun neitau hi. 

Zie thupiek hih Manipur lengpa Kullachandra leh a mipi te dinga pawm 
theih ding guol ahita puoi. Ahihvang in, British sawrkal in zie thupiek hih 
phuongdawk ding leh semdawk ding in Assam Chief Commissioner Pu, 
Quinton chuh inilien milal tampi tawh Manipur ah a hun sawlluttauhi. 
Sana Khonung a hung tun phet un, zie thupiekte phuondawkna ding chun 
Darbar (kimuhkhawmna) a samtau hi. Mahleh, Tikendrajit singh in a lunggel 
uh a hetmasak ziekin, a vatelta puoi. Tikendrajit singh a telloh a hetphetin, 
Pu, Quinton a lungnataa, zieziek chun, Tunpi 23-24, 1891 jan khangkim 
in Tikendrajit chenna inmun chuh sepaih haw tawh a hun buluh tau hi. 
Zie jana ki kaptuohna ahin, numei chapang tamtak a kaplum ua, Bir 
Tikendrajit Tampak Majun kawma um Brindavachandra milim hona (Lai- 
in) apat in leng inpi sung a hun kap kit tau hi. Milim hona(Lai-in) a suk 
buok chauh uh hilo in, mipi tampi a thah ziekun Manipur sepaih haw a 
lungna taua, chemjam, tiengcha, thal leh chemsau mangin British sepaih 
haw chuh a hun nawhkhum ua, gal a hun lah phet un British Political 
Agentpa inlam ah a taitau hi. Ziephet chun Assam Chief Commissioner 
Pu, Quinton, Political Agent, Pu, Greenwood, Karen skin chuleh milien 
milal tampi chuh Lengpa Kullachandra in ah a hungtau hi. Lengpa tawh a 
holim pet takun, Bir Tikendrajit Singh leh Manipur sepaih hawn a hun 
delh khum ua, Political Agent Greenwood chuh a pet petin a mun ah a that 
den tau hi. Assam Chief Commissioner Quinton leh a dang milien milal 
haw chuh a chungthu a tan ua, sakei lim mai achun a gawl uh a tan ua a 
that suok tau hi. Milien milal tampi thah ahih ziekin, Kohima lam a pat, 
Burma lam a pat chuleh Silchar lam a pat in sepaih tamtak a hun sawllut 
ua, nasa takin kidona Khongjom mun ah Tunpi 23 - 25, 1891 sungin a na 

um a, British sepaih lamkai tampi leh Manipur sepaih tampi ana thitai. 
Manipur in zieni a gal a nalah uchun, British sepaih ten Manipur tuolpi a 
hun luoh tau hi. Zieziek chun, Manipur miten chamna muh sangin, Britishte 
khutah Tunpi 27, 1891 nin akipie lut suok tau hi. 

British sepaih hawn Manipur sepaih lamkai tampi a nathat ua, chuleh 
gal lamkai Bir Tikendrajit leh General Thangal le a na man ua, Phasi mun 
ah Thazing 13, 1891 nin ana khailumtau hi. Chuleh leng Kullachandra le 
a thih masangsieh munchuom aum dingin ana sawlmang tau hi. Bir 
Tikendrajit leh General Thangal hih a thihnau sawtta mahleh, Manipur 
zalenna dinga a hinkhuo gel uh ana piek ziekun, Manipur gam pumpi ah 
Thazing 13, hi Patriot’s Day (Gal hangsan haw nikhuo) tin tuni tieng hin 
kum cheng leh akimang zing hi. Bir Tikendrajit Singh hi mi lungsiet thiem 
tak, chagah gimthei haw khuotuoh thiem ahi. Aman ei nutsieh uhi, Manipur 
mipite singa manna lientak ahi. Ahin, amah hangsan na ziekin Manipur hi 
zat dang leh nam dang chuleh gam dang dang haw het in I um tau hi. 

Thumal hilhchietnate: 

Sanakonung = Imphal khuopi, Leng inpi. 

Darbar = lengte thutan vaihawmna 

Tunpi = Tha li na min (April) 

Phasi = ngawngakhaukivawhakhaihlup 

Dawtnate: 

1. Bir Tikendrajit hi bang tika, huoitak mun a pieng ahi? 

2. Bir Tikendrajit hi bang zieka Koireng tia, a min vawh uh ahi? 

3. Tikendrajit hi bang zieka Britishten Phasi a, a khailup uh ahi? 

4. Tikendrajit guolsiek lama a thiemna haw jik ah? 

5. Khongj om muna British-te leh Manipur sepaih-te kido thu chawmkim 
takin jik ah. 

6. Bir Tikendrajit Manipur a dinga a phat chuomnate jik ah. 

SIMMUN - 11 | 

Mahatma Gandhi Chanchin 

Lunzamang Thangjom 

Khawvel a micheng hettheiha minthang lamkai lien lak ah, Gandhi hile 
khat ahi. Adiekin, India mipite dinga bangtika hetngilh theihloh ding ahitai. 
Mahatma Gandhi min tung chuh Mohandas Karamchand Gandhi aki tii. 
Gandhi pa min chuh Kaba Gandhi ahii. Kaba Gandhi dinga a chapa neupen 
ahi. 

Gandhi insung hih holam a lutthuk takte ahiu hi. Adiekin, anu hi Hindu 
sakhuo holam a lutthuk tak ahi. Apa hi ahihleh, lehkha lama thiemna 
sangtak neilo inahleh, hetna a neihsun haw mangthiem mi ahi. Gandhi hi 
Thatang 2,1869 kum in Porbandar khuopi ah ana pieng hi. Zie tak achun 
kum sagih atin chan ana um a, zie zawh chun Porbandar a patin Rajkotna 
ah a hung kichawn lut ui. Zie lai khanga chuh Hindu lakah, amau haw 
chawn dan dungzui in, Naupang kichensak hi ana um hi. Zieziek chun 
Gandhi hile kum tamlo hiela zi ana neihsak uh ahi. Gandhi pawl sawm a 
hung lawhtin zawhin, 1887 kum Thagam than Bombay a pat in akipan 
dawka, a insung mite leh a chapa kumkhat le ting nailo chuh taihsan in, 
England ah dan (law) zil dingin a chiehtai. 

London a tun in, Hindu holam a lutthuk mi minthang theosophists 
Mrs. Annie Beasant leh Madame Blavatsky tawh akimu tuoh ui. Amau nih 
a pat hin Hindute holam thuhaw ah nasa takin lunglutna a hun neitai. 
Amah Christian ahihloh vangin, Christian ho thu hile lunglutna a nei a, 
adiekin, muolchunga Yahshua Messiah thuhilh haw (Sermon on the Mount) 
angai nuom mah mah hi. Yahshua thugente laka khat ‘thilsie chu thilpha 
alehthuk ding’ kiti hi a deih pena, aman a hinkhuo a achiehpih pen leh 
lampi phapen a hung hitai. London a lehkha sima kum li a um nungin, 
India ah a hung kileh kittai. Porbandar a mihau tak kivei mi khatin, Gandhi 

a sam a, a mah kawm ah, Sikgen(Advocate) na a sep saktai. Zie mipa hin 
South Africa a kum khat chauh um dinga a puih ahia, kum sawmnih val 
a va umtai. Ni khat chuh Gandhi court kai ding a, a chieh leh thutan 
vaihawm pan apuon lukhuk ladawk dingin a sawltai. Gandhi’n lukhuk 
lak thak sangin court thutanna chuh a taihsantai. Nikhat ni nih zawhin, 
first class ticket kilak in Gandhi chuh train a chun, Pretoria mun a zuontai. 
First class ticket a kichawih vangin, first class chutna mun ah sapkang ten 
a chutsak puoua, a pamlam a, a tawlpa kawmah a chut saktau hi, conductor 
pan a jep nalai hi. Amah chauh hilo in India mi cheng cheng zietawbanga 
hih sapkang ten ana bawlsiet sek uh ahi. Chuleh muhsit etsakna a India 
mite chuh min lema “Sammy” ti a a sap sek uh ahi. Zie ban a chun, India 
mihaw chu, “Coolie” zie chuh pawtpuo tihna ahi. Gandhi nasan hi coolie 
haw ukilpa ti a musit taka ana sap sek uh ahi. Zie tawbang kibawlsietna 
haw hin, Gandhi lung a sukha mah mah a, a lung awi theita puoi. Zie a pat 
a hih aman South Africa acheng India miten sapkangte tawh kibanga 
chanvo a neih theihna ding ua nasa taka, pana hunla a, aban bana hung 
masawnj ela eihaw dinga zalen galsat ahun pana, amah j ala Indiaten Zalenna 
15 Thazing, 1947 ni a I muh uh ahi. 

Nasep phate: 

Gandhi’n nasep hi ana ngaihsan pen leh ana gelkhawk pen khat ahi. 
Aman nasep hi ‘Nek hawlna nasep’ (Bread Labour), tin ana minvawh hi. 
Gandhi gen dungzui in, micheng mipha hihenla misie hileh, chawllo hiela 
khawsa-ul kaia na sepa nek kihawl ding ahi, a tii. Nasep hi haksatna cheng 
cheng a pata awndawk theihna lampi phapen ahi. Nasemlo chuh lunggel 
leh taksa a khantohna um theilo hiel ahi. Bangmah sem peihlo mi chuh 
bangmah lo mai ahi. Thatdah hi sapsiet channa ahi. Nasep ziek sangin 
thatdah ziekin mi a tek vak jawi. Thatdah hi chatgahna, manthaina leh 
kiekniemna tuntu ahi. Zieziek chun, ginumnan nam pumpi athamuon sak 
hi. Gandhi’n ana gen, “Buh nihvei nepan, na livei asep angai hi”. Zie dan 
hi mitin in I zuih ma chenguh a phatchuomna umlo ding ahi. Nam pumpi 
go chuh mihiem khat chiet nasep a kinga ahi. Hinkhuo a kipahna neihaw 
chuh amau khut ngeia nasemte ahiu hi a ti. 

Nasep hi taksa ding ale damtheihna ahia, chuleh hinkhuo mat phatna 
ding a le pawimawh ahi. Thatdahna leh nasep loh ziek a pat m mihiem 
khat chuh sietna lam chuom chuom ah aki mang nuom sek hi. A khang 
khang a, mun chenga mipite phat theihna hi nasem ziek chauh ahi a til. 
Nasep hi Pathien hona diktak leh pauchamna phapen tak khat ahi, tm 
Gandhi’n ana gen hi. 

Mi hawn a ettawn theihna dingun, Gandhi in amah khut ngei in na a 
sem sek hi. Tichun khuopi lamlien nin haw ana thielngim seka, mui 
in pat akhek a, chuleh adang dang tamtak ana bawlm mihaw ana 
etsak sek hi. Kingaihtawma nasep aumloh leh, zalen hilengle zalenna 

diktak hilo ahi. 


SATYAGRAII A: 

Satyagraha kill chuh thudika dettak a um, tihna ahi. Gandhi’n South 
Africa a India mite ana lamkaih a, na ana sep chuh Satyagraha male a a 
ana mat ahi. Zie chuh Satyagraha hi thil li a kinga a kiphut det ahi. Zie haw 
chuh : (a) hunam leh thagum panglo (b) eimah kikhawk sakna um o (c) 
lauhna umlo (d) thil thak thak delhdawkna leh sepdawkna thei thahat tih 

haw hi ahi, tin a gen hi. 


Zie li te lak ahin ‘Hunam leh thagum panglo’ (Ahimsa) hi Gandhi’n 
hilhehetna apiek gen hitiu. Gandhi gen dungzui in, zie hi mihiem chung 
chauh hilo in, hinna nei cheng cheng chunga mat dmg ahi. Zie hi lam 
chuoma gen dingin, ngaihnat tihna ahi. Zieziekchun, Gandhi n agen a, 
“Ahimsa hunam umlo kiti leh ngaihnat chuh khat ahi,’ chuleh aman a gen 
kitna ah “thudik leh ahimsa le khen theih ahi puoi” atn. 


Hunam a mi bawllo a nem tak leh phatna a mi zo pa chuh gal lientak 
dova zo tawbang ahi. Zie tawbang mi haw hin a lungsunga kipahna leh 
chamna a nei ui. Ahimsa phataka mang haw chun midang chungah hunam 
bawllo a thilpha zawa a bawl chuh a mah ngei in a gah a kilawh dmg a 1 

tin a gen hi. 

Mahleh alangkhat a gen in, bangmah thahloh chule Ahimsa tih theih 
ahipuoi. Etsakna dingin, jawng lo a luta, ancheh lohing ne haw chuh thah 
theih, leh sukmang theih ahiu hi, tin Gandhi’n agen hi. Chuleh, gu (poison) 
puo gul leh adang dang, ui ngawl, ganhing, zu leh va ancheh lohing susie 
thei haw le thah theih ahi. Ahihloh leh, mi ngawl khat chun chem hiem 
kichawih henla, a muh muh satlup guo zieng taleh, zie tawbang mi chuh 
aman midang a thah masanga, amah zawk sukmang theih ahi. Gucha le mi 
thah guo haw chuh ei thah masanga en thah theih ahih dan Gandhi ‘n 
Ahimsa tawh kikalhlo ahih dan a gen hi. 

THIEMZILNA: 


Gandhi’n thiemzilna a ngaihkhawk mah mah hi. Amah geldan in nam 
khat hung khantohna dinga thiemzilna hi pawimawh pen in a ngai hi. 
Thiemzilna hi sawrkal in naupang kum sagih apat sawm le li sunga mihaw 
aman beia a piek ding ahi, chuleh minu mipa ten le, a chateu chuh thiemzilna 
a thanuom taka a sawl tei tei ding uh ahi. Gandhi’n a gen chuh, thiemzilna 
khat chuh amah leh amah akitodelh tei tei ding ahi. Lehkhasim chuh 
nasep banga sim ding ahi. Zieziek a chuh, aman Ashram kiti hi ana 
phutdawka,zie achuh khutthiem thil (handicraft) ana puo dawka, naupang 
haw chuh khutthiem thil nasatak a na zilsak ahi. 


Kihilhna a pau mat ding chuh a gampau eimah pau (inu pau) hiding 
ahi, tin Gandhi n ana gen hi. Lehkha hetchuh a chaihna hilo in thiemzilna 
muhna theih lampi lak akhat ahi. Nasep lehkha sim hinkhuo matna a pat 
in I taksa, I lungthim, chuleh I hinna thagau kituok taka khangto khawm 
ding ahi. Gandhi deih ahihleh leisiet pumpianam cheng cheng hi akikhen 
bei hiela thakhat I hiu hi, tih hetdawk theihna dinga thiemzilna chuh 
naupangte piek ding ahi. 



Thumal hilhcliietnate: 


Rajkot = 

ahihna lam lama takpan 

Pretoria = 

south Africa khuopi khat ahi. 

Thazing = 

August tha tihna ahi 

Hunam = 

pawngbawl 

Satyagraha = 

Thagum suoh lohna thugin 


Dawtnate: 

1. Gandhi min tawn bang ahi ? 

2. Gandhi bangtika huoi tak muna pieng ahi ? 

3. Gandhi London ava tuna theosophist(sakhuo mite) akimuh tuohpihte 
nih khah kuo kuo a ahiu hi? 

4. Messiah thuhilh haw laka Gandhi’n a deihpen khah bang ahi ? 

5. Gandhi court kaia, achieh a, khah bangzieka ki mawk nungleh ahi ? 

6. Sapkangten India mite khah bang tin in asam sek u ? 

7. Gandhi nasep hih bang bang min a vawh hi ? 

SIMMUN - 12 j 

Malaia Naupangte Kithawhna La 

Soikhogin Thangzom 


Ka gal a thing sat kuo ? 

Kei mah na pu. 

Bang thing a na sat ? 

Saisuoh thing. 

Na bang na gin na ? 

Ka tu ka cha ka gin na. 

Na tu na cha bang zah pha. 

Chung a aksi zah leh nuoi a nah thiel zah. 
Nang tu nang cha bang zah pha ? 

Chung a aksi zah leh nuoi a nah thiel zah. 

Nei ngam leh hung kuon u uo, 

Ka hung kuon u ie; 

Za leh za ki suol ding 
Za leh za ki suol ding. 

Thumal hilhchietnate: 

Tu = I suohpih numeite chate 

Saisuoh = Nah chang chikhat 

Za = zakhat 

Nahthiel = gamlak a um nah chi khat, apek lien 


Dawtnate: 

1. Malai a naupang kithawhdan chawm chan a thunawnte jik ah. 

2. Tulai a naupang kithawh dan chawm chan jik ah. 

3. Malai naupangte kithawihna la hih kuo jik ahi? 

4. A chunga naupangte kithawhna la a pat hin bang thil phachuom na 
mudawkhi? 


5. Nang het theih tiengin, naupangte kithawhna la hih gen in, na kichiem 
kha? 

SIMMUN - 13 


Mother Teresa Chanchin 

S. Lamkhosat 

Mother Teresa hih kum 1910 in Yugoslavia gamah a na pieng hi. A nu 
1 eh a pa hih Albania gammi ahiu hi. Mother Teresa hi a neuhlai a, a min 
Agligosa Vaskin ahia, kum 7 ahih in, a pan ana thihsantai. Pathien hehpihna 
changin, a nuchun gimthei tak leh haksa takin ana vaklien hi. Anu umchan 
pha leh mi lungsiet thiem chitnahaw cheng chuh Mother Teresa lungsung 
ah chi bangin ana kituhtai. 

Christian numei pasal neilo dinga kipie dawk mi, vantang hinkhuo 
tawbangin, Mother Teresa hinkhuo chuh a hung kipantai. Thiemzilna a 
hung kaih pat in, Solidarity member khat in a hung pang hi. Yugoslavia 
gama Jesuit haw chun Bengal Mission Field a, amah nawpna dungzuia a 
sawl lai un, Mother Teresa chuh 1929 kum in Kolkata a hung tungtai. Zie 
hun lai hin kum 18 ahi pan chauh hi. 

Solidarity kiti thumal hih, French pau ahi a, “Solidaire” a pat a hung 
kiladawk ahi. Zie society thiltup chuh nu le pa neilote etkawlna ahi. Amin 
dang khat chuh, Society of Jesus(Jesuit) ahi. Zie solidarity society hih 
1491 -1556 A.D. kurna khah Loyala Ignitus in an phuhdawk ahi. Amah pa 
hih Roman Catholic thiempu lien(saint) ahi. 

Mother Teresa chuh Kolkata St.Mary’s High school ah a hung a pat in 
kum 1948 chan mihilh in ana panga, zie hun sung hin Principal tieng a 
natu man hi. Zie school tawh kinaih cha saklam achun migimthei leh mi 
liengvaite umna Motibil Salam veng kiti khat a urn hi. Hunawng a neih 
cheng adiekin, an nek ding kuon leh Mother Teresa chuh zie mun achun 
a va chieh seka, a mau hawn a haksatnau leh a gimtheihna teu a gen sek 

uchuh lunglut takin a ngaitha sek hi. Amau haw chuh lungsiet leh hehpihna 
mit in a en zing hi. 

Christmas kuon cha nikhat Darjeeling a a chenna lam a chunPathien a 
pat in, rnang tawbanga thu kigen chuh a za tai, “Thil cheng taihsan inla, ka 
nung hungzui in, nangin Kei na nasep nuom a, ahihleh chieh inla, mi 
gimtheite leh liengvaite umna (Munpi) ah panpihna nasep chuh vasem in, 
zie chuh keirnah nasep ahi” tin a hun hopihtai. Khutichun Mother Teresa 
le a hinkhuo pumpi chuh piethan, na a hun sem pantai. 

Zie akipan chun, Mother Teresa chun Convention a taihsan a, Patna 
zuon in a chiehtai. First Aid Training bawlna dingin damdawi in tamtak 
mun ah na a sem pantai. Zie mun haw a naupanghaw leh damlo haw chuh 
bangti a etkawl a, bangti a a dawn uh ahim tin a entha zing hi. 

Khutichun, Mother Teresa lungtup leh athilguonte chuh aban ban in, 
ahung masawn jeltai. A school phuhdawk masak pen na achun, naupang 
5 chauh a kawih hi. School kai naupang le a hung pung deuh deuh taa, 
mihilh hun tieng inle a hun kithuohpih tau hi. 

Hun chawmkhat zawhin, mihaw kithuohpihna changin, thiemzilna mun 
tampi a hun tung dawktai. Chawmkhat hal in, damlote leh liengvai gimtheite 
dingin Nirmal Hudai mun a hun phutdawktai. Nirmal Hudai mun kiti hi 
“Lengthei in Thieng” tihna ahi. Ziezawh chun, T.B leh phak natna(Leprosy) 
nei haw kizen na ding mun a hun phutdawk kittai. Mother Teresa chun 
ken ka sep hi khawvel thil phatchuomna dinga kasep ahi puo a, gimtheihna 
apata, gimthei chungnungte naka sep ahi jawi atii. Gimthei apat agimthei 
chungnung haw kiti hin chatgah leh hauhsak thu aum puoi. Gam hausa 
pen a kigen, America gam ahinle, mi vangsie tamtak aum hi. Zieziekachuh, 
Mother Teresa chun a lungtup thilguon munpi haw chuh America, England 
leh Australia gam haw ah ana kawih hi. 

Aman, a hun phuhdawkna ziek pen chuh, mi ten dawnloh a kawih uh, 
mi gimthei leh liengvaite, tasam leh chagahte, damlote um na ding munpi 

chuleh amau hawn, pau leh ham thiemna a neih theihna ding ua munpi 
bawlsak in, a chenkhawm saktai. Amah nasep leh a thilguon cheng hi 
khuopi khait, ahihlohleh gam khat a ding chauh hilo in, Vannuoi pumpi 
huop a, a siem ahi. Mother Teresa hin a nasepna munpi India gam ahih 
zieng vangin, vannuoi gam 100 ah Munpi 200 a phutdawk hi. 

India gam a pieng ahihloh vang in, Mother Teresa chun a damsung hun 
tamzaw India gam ah a na mang ahi. Chuleh, a nasep kipatna leh thilguon 
a neih tamna pen leh munpi pen le India gam ahi. India gam hihna 
(Citizenship) kilakna a nei mi khat in, a dawtna achun Mother Teresa chun 
meh hieu in, hiti hin a dawng hi... “Kei India gammi ka hihna hi kei deihtel 
ziek ahia, nang India mi na hihna vang hih nang deih ziek hilo in, na hihna 
mawng mawng ahi” tin a dawng hi. Chuleh adang thu dawt, a dawn kitna 
achun, aman “Ka Hukdampa kei ei hukdamna dinga, a gimtheihna mel 
chuh zie chagah gimthei te chung ahin ka mui” . Zieziekchun, zie chagah 
gimtheite hin ka Amah mel in ka mu a, ka zenviel jawk ahi, tin a gen hi. 

Ahin, athihni gei in, alungtup thilguon a suk muolsuoh zawhloh tamtak 
ana urn hi. A thih masangin China gam ah munpi khat bek phutdawk zolo 
ding ka hitai tin thasie takin a gen hi. 

Zie tawbanga Mother Teresa in mihiem haw dinga thil lopi tamtak ana 
bawl dawk ziekin, India Solkar in asiem chawihsanna sangpen “Bharat 
Ratna” Award ana pieu hi. 1971 kum khan “Nobel Prize for Peace” le piek 
in ana umkit hi. Zie cheng ban ahin, khawvela gam tamtak in le kipahman 
ana pieu a, zahna le ana pieu hi. 

1997 Awllentha (December) khan Mother Teresa hinkhuo ana beitai. 
Amah umtalo mahleh, khawvel pumpi a panpih ngaite panpihna nasep 
lampi ei kawkmuh hih khawvel umlai cheng in mang talo ding ahi. 

Chun, Mother Teresa hih a thih nung in “Saint” “Mithieng” minlopi hih 
piek ahi. 

Thumal hilhchietnate: 

Liengvai = mi gimthei 

T.B = Tuberculosis (chuopnatna) 

Vannuoi = khawvel 

Zenviel = enkawl 


Dawtnate: 

1. Mother Teresa hi huoitak mun a pieng ahi ? Bang zieka India gam a 
hung lut ahi? 

2. B angti danna, Mother Teresa hin gimthei liengvaite ki thuohpihna nasep 
sem dinga lunggel a hun neih ahi ? 

3. Mother Teresa hin nasep phat ziekin bang bang kipahman ana mu hi ? 

4. Mother Teresa hin centre a bawl dawk manloh na mun, thasie taka ana 
gen khah huoitak mun ahi? 

5. Mother Teresa thih, akum leh atha jik ah. 


6. Teresa hih bangj ieka Mother kiti ahi? 

SIMMUN - 14(a) | 

Lehkhathak Dan 


Lunzamang Thangjom 


Ka lawipa ngaihtak Thangbawi, Tangnuom, Thakau 7, 2001 

Pathien venna jala na dam ding ka kinema, kipah um ka sai. Keile ka 
dam petcha ahinai. Tulai hin bang na bawl jel hi ? Nanghaw khuolam ah 
bang thu thu akithang jel hi ? 

Zie ka lehkhathawn hih na muh tiengleh ei hun leh kit pai zieng in aw? 
Ningkum lama na lehkhathawn a, na hun gen bang khan tuchung hin 
lasak leh lamna thu ka hetdan dan ka hun gen nuom hi. 

Chutkhawm ahim dinkhawm ahim tiengleh, la akisa theia, dinpuma 
khut leh keng tawia la akisak tiengleh ‘Lam’ akitii. La chengah aki lam 
diek puoi. Malaia, la haw akisak tiengleh, aki lam sek hi? 

Lam kiti hih chi tampi aum vangin, atangpin, jat nih in akikhen thei hi. 
Chut muna, la akisak tiengleh alai ah mi khat angawnin alam thei hi. 
Zietawbang lam hih lai lam akitii. Chun mi khat sanga tamzaw chiehkhawma 
la akisak tiengleh ‘Lenkhawm: tih a hung pieng dawk hi. Ahinla, nidang 
lai khan, la akisakna chengah aki lam kit puoi. Hunbi neia guolnawp hun 
leh akilam sek hi. 

Lasakna hihenla lamna hileh, khuong in ma akai a, khuong git tawh 
kituok in kal akisuona, la akisa sek hi. Khuong a kin leh kalsuon a kin a, 
khuong git achum leh, aki chum zieng hi. Kin leh chum chuh khuongpupa 
khut ah akingai. Khuong, sielki, dak, pheiphit kiti haw hi lamna ah akimang 
a, tulai hin guitar, casio(key board) leh adang dang aki mangtai. Atangpia 
gen in, I lam hawu hih a kin puoi. Ahinlah, ahawihna aum tho tho hi. A nu 

tieng leh kivan dan leh, lam dan le neu cha chan a kibat lohna muh ding 
aumchiethi: ^ 

(I) Phit lam(Phit muta lam) 

(II) Suktah lam(Suktah puma lam, kikhieng) 

(III) Khuollam; Lam chikhat 

(IV) Gullam; Gulpi kuohawm mai a lamdan : 

(V) Mulam; Mubanga kijap deldel a lam 

(VI) Salulam; Salien, Sahang aihna a lam 

(VII) Ganggam lam = Gangte hung kipatna gama a, lamdan ; ; 

' Na lawipa ngaihtak 1 
SdA 

Thangbawi Gangte 

Thumal hilhchietnate: 

khankhuo = nam chawndan 
hatzawhna = pachanna 

Phungkhat - pusawn leh pute suon inkuon khat 
Namkhat = Paukaht, khankhuo kibang, dan turn neite 
Sakhuo = Ho biek 

Manasseh = Israel nama phungkhat(Gangte phung bul) 

Phit lam = Phit mut a lam 
Suktah lam = Suktah a lam 

= Ganggama, gulpi kuo kawt a lam dan 


Gullam 

SIMMUN - 14(b) 
Lehkhathawn Lehkitdan 


Thangbawi Gangte 

Ka lawipa ngaihtak L.Z. Thangjom Phaijang, Tunpi 15, 2001 

Na lehkhathawn kha thangni khan ka namua, Pathien venna jala dama 
na um ka nahe a, ka kipahna a lien hi. Keile ka dam laitak ahinai. 

Na hun gen haw khah alopi theia, nasa takin ka phatchuom pih hi. Thil 
hawih ahi a, adiek in, Lam umdan leh lam dan na hun gente hih eihaw lam 
a hih vangin, masangin, giltak in ka nahekha puoa, tun vang hengilhta 
puongka. 

Chun, ken le “Lam” thu ahin, genbeh nuom ka nei a, zie lamte chuh a 
nuoia kigente hih ahi: 

“Lam” hih chi chuom chuom, chi sagih a um hi. Chun lam kiti thumal 
hih mihiem nam khankhuo(culture) a hi a, zie lamte chuh a min a chuom 
chuom a hih bang un, a kawkle a chuom chuom ahi a, a kimat dan le a 
chuom chuom ahi. Chun, a tangpi a gen in, lam ahim, lamna him him 
chuh kipahna leh hatzawhna lam akawk jel hi. Chun, mimal sangin nam 
chawihsanna ahi deuh jel hi. Chun, mimal chawih san nan le kimang tho 
hi. Chun, “Lam” hin malai a pupate khankhuo leh sakhuo le a sulang mah 
mah hi. 

Chun, nam chuom chuom, pau chuom chuom neiten, Gangte nam 
bang in, lam chuom chuom kineih chiet mahleu leu le, I pau uleh I nam 
lamteu hih akibang thuol vek a. Zie hin, unau chiet, thisan a kinaihna nei 
Manasseh suonte I hih dan uh akilang hi. Zie zinglai chun, tu a kigen 
Gangte lam chi sagihte chuh anuoia kigente hih ahi a, zie lam a chuh, I lam 

SIMMUN - 15 I 

Malai a Naudawn Na La 

Paukhotong Gangte 


Khut beng thet thet, 

Nunun thei a puok leh, 

Papan thei a puok leh, 

A dawnte la hawm nuom lo, 

Tak a bak bak, 

Tak a sel sel; 

Tak a sel sel, 

Tak akhawlkhawl; 

Tak apawtpawt, 

Put put put. 

Va uo lusu lusu, 

Huivauo lusu lusu; 

Kei um kileng meikhuk a, 

Chawm lutta ding, ding, ding, ding. 


Thumal hilhchietna: 


Bak 

= An pie, An bak 

Huiva 

= Vahui 

Lusu 

= vuong, ipmu a vuong 


Meikhuk 


thukkhuk 

Mul am = Mu len banga lam 

Salulam = Sahang lu Kimvel a lam 

Dawtnate: 

1. Gangten bangbang lam a nei u? 

2. Phit lam hih bangti a lam ding ahi? 

3. Lam hih bang ahi? 

4. Lam chi bangzah na he? 

5. Lamtienga kivan dan gen ah. 

6. Zie lehkliathawn dawnna a pat hin thilpha chuom na hette gen ah. 

SIMMUN - 16 ] 

Ka khuolzinna: Tangnuom a pat London 

S. Thienlaljoy Gangte 

Dakkal 13 vingveng Air India (AI) 115 ah buoipih chuomchiet nei mi 
320 vel tawh nek le dawn kiningting tak leh umthim thawih theihna 
khenkhat bawl kawma hun a kimat nung in, khawvel pumpi a lenna 
phuol lunpen, Heathrow Airport, London khawpi a um chuh galmuh 
in ahung umtai. Kum 1986 laivel a Thingtang-Tangnuom khuo neucha 
maia, kituolchiem kawm a chunglam en a lenna leng haw thil zing 
sekpa chuh muvanlai bang in nuoilam thil in ka hung pang zawtai. 
“London khuopi hawih leh lopi zie ” ti a athu mai leh gen thei 
khenkhatte kam mai a ana kihe sek chuh Thaphul 16, 2011 jingkal dak 
11:30 vel khan ka vak bawh tamai ui. Bangkim kimu haw chuh nuom 
dinga ngaihtuohna leh ginchakna khel daih in, a nuom in, a hawih in, 
a thupi’n, a lopi takzet hi. 

Lenna phuol a pat in Scotland khuopi, Edinburgh chuh National 
Institute of Financial Management (NIFM), Faridabad a ka PGDM 
(FM)/MB A (Finance) zil khawmpih mi 3 8 te chuh tawh Bus nuom leh 
lien tawktak in ka zuon ngal ui. London tawh Edinburgh kikal a chun 
khuo hetkhak taktak, English Premier League club minthang taktak 
Manchester, Liverpool, Newcastle tihvel vak kihawh pai chun malzin 
kisaklohna tieng aum hi. International Attachment na mun ding, 
Edinburgh Business School, Herriot-Watt University nuoi a um a chun 
vaimang thiemzil chuom chuom kal 2 sung a kizil nung leh Scotland 
khuopi sung leh a sehvel a mun pawimawh khen khat tawhkuol ahih 
zawh in lungtup London khawpi ka hun zuon kit tau hi. 

Dawtnate: 

1. Malai a nau dawn dan tien 5 geli ah v ' 

2. A chunga malai naudawnna la hih kuo phuok ahi? 

3. Malai a nau dawn dan leh tulai a nau dawn dan tien 4 gel jik ah. 

4. ‘ Va uo lusu lusu’ tih hi na hetdan in hilhchien in. 

5. Malai naudawnna la hih tulai in aki mang in na he nalai hi? 




55 


London khuopi a mihing nuoi 80 lakvel umiak ahin Sapkang (Whites) 
tia minvawh theih chuh 60% ahi’n adang cheng chuh Asia mi (20%) leh 
gam dangdang a pat ahiu. India mi ngei le nuoi 5 val um a tiemteh ahi’a, 
ei Gangte pau ngei thawh khawmpih ding, an leh tui ei nekpih ding ana 
um.chuh, lawilak ah ka kiletsaklawh in ka ki khuo neihsak man hiel hi. 
Sapgam hih Christian sakhuo hung kipatna gam, ‘tuipi gallam apat’ tia 
ina gen zing sek u himahleh, tu dinmun hin Christian sakhuo zui hih 50% 
chauh hita a tiemteh ahi. Sakhuo neilo hih 20% a tiemteh ahiu a, dik ding 
a ginchak um kasak na chuh, Hoin thupi tak tak ka va tawhkhak nate 
St.Pauls Cathedral, Westminster Abbey tihte haw ah ki khawpkhawmna 
ummun taluo di’n a kilangta puon, zinvielte haw etnawp mun mai in alang 
zawtai. London khawpi hih khawvel a mun pawimawh leh sumsim munpi 
ahihziek in, asunga umte hih abuoi thei mah mah ua, awl awl a chiehviel 
tih ding le muh ding umlo in, huntin hih pawimawh leh lul ahihdan 
asulang khawp mai ui. Eilam gel dan in, nuihzat le umthirn, Sap kengtaw 
nawt, Sap mun phiet, Sap lo kuon, Sap thing at tihvel muh ding atam 
khawp mai hi. Hotel leh lampang vel a manloh leh thukhawchang gen 
mairnai muh ding avangten hi. A tangpi’n khuotuolte hih teksie leh upa 
lam deuh hih atam a, naupang leh khangthak a tawm zawu hi. 

Sap lehkhaziktu Samuel Johnson in “Mi ’n London a khawp chimchak 
chun, a hinkhuo a khawp chimchak ahi” tikhawp in London hawihna 
leh nawpna ana sulang hi. Khuti ahih mawng leh ti’n, ke’nle bangtik 
banghun a phak kit ding hetloh ti’n, hun awng cheng ah mun pawimawh 
leh minthang haw etviel chuh tup pipen leh bawl pen in ka nei hi. London 
khuopi hawih leh lopi chuh ihmut san mai ding pammaih sa’n, jingkal 
matak leh kipan dawk in zan nung in tunna mun Hotel Harrow chuh ka 
zuon kit jel sek. ui. Etnawploh leh hawih sakloh ding mawng mawng a 
kineih loh ziek in, hun piek leh hawp thiem ahaksa mahmah hi. Khawpi 
fan viel na ding in bus (sawngnih achung hawm chi)leh leinuoi rail (Tube 
atih uh) chuh hun cheng leh muncheng ah lemchang takmai in aum zing hi. 

England, United Kingdom leh Great Britain tihte hih eilam in a kibang 
leh khat dana ngaihtuohna umsek hih ana dikzo puoi. United Kingdom 
a kitih phat leh gambling khat, gam. chuom chuom 4 tihchuh England, 
Wales, Scodand leh Northern Ireland cheng a huop vek hi. Great 
Britain (thielkal min) tih ahihtieng Northern Ireland tihloh adang cheng 
ahuop kit hi. England, Wales, Scotland leh Northern Ireland tihte hih 
garri chuom chiet leh kivaihawmna leh inpi chuomchiet nei ahiu a, 
mahleh amau kivaihawmna leh zalehna sangpen (Sovereignty) neilo 
leh England Lengnu hih lerig a pawm gamte le ahiu hi. Adiek in, 
khawvel pumpi kichiep guolsiekna lam ahin, amau gam min chiet in 
apang thei kit ui. London hih United Kingdom leh England vaihawmna 
khuopi, lienpen leh thupi pen ahi. 

A gamte chuh nuom ka sak taluot man chun, Sapkang khat kawm 
ah “Nang u hi chuh Pathien malsawmna changsa him him na 
hiu...nangufel ziek le ahah hih puoi, kei u gam akhun um leu chun le 
liekvah diekpuon lau ” ka tih khum hiel hi. Sapgam chuh a gam le guo 
mawng mawng hih a nuom in aphasa vek ahi mai hi. Thing le guo kiti 
him him chuh ahing dipdep mai ua, agaw, akil, akawi ngengngung tih 
ding mawng mawng aum puoi. Hampa hing no kiuh keuh, luitui thieng 
sit set, pakcha pak kilawm leh hawih taktak haw chun mit a sutai in, 
lungthim a sukipak thei mah mah mai hi. Ka khuolzin hun hih, eigam 
a ding a alum laitak himahleh, Sapgam achun van lum van ngai hiel 
tieng in, hun nuom leh vawt. ana hidaih a, guoh atam mah mah hi. 
Thokang, thosi, lungme leh lung chi kiti him him ei suna thei leh 
ningkitel sak ding muh leh het ahi puoi. London khuopi hih khawvel 
maltawp lampang tak a um ahih ziek in, , sun hun sung a sawt mah mah 
a, jingkal dak 4 vel apat jan lam dak 9 tieng in nisa muh theih in a Um 
nalai hi. London hun hih ei gam sanga dakkal 514 (nga leh akirri) a 
vaima zaw ahihziek in, inkuoie nitak tung vel a vak hopih dan a ana 
kingai sek chuh, jankhang ihmut nawp laitak subuoi tu ana kihi kha 
chawk sek hi. 

Museums (thillui kawihkhawmna mun): Thillui chi chuom chuom 
kawihkhawmna munpi khenkhatte chuh British Museum, Natural History 
Museum, National Gallery, Madame Tussauds, lata Modern, National 
Maritime Museum, Transport Museum leh adangdang ahiu hi. 
Recreational Parks (Chawlh mun): London khawpi pahchak alawh na 
pen lawi khat chuh, kichawlhdamna mun leh thing leh guo, pakcha 
tincheng, tuithieng leh huihthieng laka kihuihthah theihna munpi tamtak 
umna khuopi ahih ziek ahi. Chawlhmun, mun minthang diekte chuh Hyde 
Park, St. James Park, Green Park, Kensington Gardens tihte ahi. 

Thalah tak leh deihkhawp lo taka London tuolpi sunga hinkhuo 
chawmcha a kimat nung in, Thaphul 29, 2011 ni’n Indira Gandhi 
International Airport, New Delhi ka hun bawh kit hi “angei bawk” ahi kit 
tai. United Kingdom/London zinna apat muhdawk leh ettawntak khenkhat 
te vak taklang hitiu: 

Sapgam hawhih nuom dinga ginchak leh hisapna kheldaih a, ataktak 
a nuom zaw ana hii. Cbristiante kinepna vangam nawp ding dan ei 
gel dawk sak hi. 

In kisak dan (Architectural Styles) haw a hawih in chuombikna a nei 
vek ua, a etlawm thei khawpmai hi. Lampi alien thei in, asietna 
muhding aum puoi. Leivui khu veng vung tih aum puoa, nichangtum 
a khawlai vak kihi mahleh, nik le puon, kengtaw nin tih aum puoi. 
(Kal 2 ka um sung cheng kengtaw vam khat sawplo in kabut tung kei 
thei hi, nin leh namsie diek samlo ahi.) 

Dan leh thupiek ngaisang leh diktak a bawhzui leh zui mi ahih uh a 
kilang hi. Gari tawl peng luoi luoi tih aum puoa, kitaihkhel vengvung 
tih le aum thei diek puoi. Ki hotuoh masakna umlo mahleh, US 
President Barack Obama tawh London zinkhawm dan ka na hihtuok 
ua, amah Car ‘The Beast’ ziek in Traffic Jam nasatak aumlawh a, 
London Municipal Administration in sum tamtak a lieusak thuu 
London Local Newspaper “Daily Mail” apat ka simdawk hi. 

Buckingham Palace: “Pussy Cat Pussy Cat; Where have you been? 
I’ve been to London, To look at the Queen ” ti a chapan lai a, thukhawchang 
helo hiel a awngeih tawpsan a ka na kiko pih sek chuh takchang in, 
England Lengte chenna leh vaihawmna in, 1850 kum a kisata Buckingham 
Palace ti a minvawh chuh ka va tung ngei hi. “Leng in chietchiet kei seilet 
na in tawh a kikhie na e! ” tih nawp um hiel khawp a thupi leh lien, 
pindan 200 val umna ahi. 

London Eye: Zie hih thikkuol lum lientak leh sangtak (feet 450 val) a 
kipei thei (Mela a kipei taw bang), achung/asung a pat London khawpi 
sung cheng muhsuok theihna mun ahi. 

Parliament Square, Parliament Street leh Whitehall: Sapkangte 
vaihawmna inpi British Parliament, Big Ben, Westminster Abbey, Palace 
of Westminster leh England thusim a mi lopi khenkhat W i n s ton Churchill 
leh midang dangte lim kisiem haw muh theih in a um hi. Parliament 
Street achun vaihawmna munpi tamtak kitieng phei in, ziehaw lak a 
pawimawh pen, 10 Downing Street, British Prime Minister chenna leh 
vaihawmna in chuh a um hi. Chieh pheih zawmjel in London Police te 
munpi, Scotland Yard chuh langsal tak mai in muhtheih in aum bawk hi. 
General Lord Nelson in Battle of Trafalgar a Napoleon a zawhna lawpna 
leh hetzingna’n Trafalgar Square kiti, amah lim sangtaka kitun tohna mun 
khat aum bawk hi. 

Tower Bridge: Mi tamtak, ching leh thiem taktak leh kei ngei inle a min “London 
Bridge” ti a kana hetdik bekloh chuh kum 1886 apat 1894 sunga ana kidawh, 
khawvel a lei minthang lawitak “Tower Bridge” chuh ahi. Zie lei hih masang a 
lengte in leh kulhpi, Tower of London kawm London luipi minthang Thames chung 
a detdo tak leh nalhtaka kidawh ahi. kuong lien in a hawhpai ding phat leh a kirn 
laitak a kikhen a, kiphawngdawk thei ding a siem ahi, kuong lien in a kan zawh 
phat phat, a kizawpna muhzawh loh khawp hiel in ahung kimat kit thei jel hi. 

[Ka Khuolzinna: Tangnuom apat London tih ziktu @ Joywrights hih Pu 
S. Thienlaljoy Gangte, MCSs/o Dongkholal, Chief of Tangnuom village, 
Thanlon Sub-Division ahi. Amah hih Tangnuom khuo ngei a pieng leh 
seilien ahi a, a. thiemzilna munhaw - (1) Class X - CTHSS (2) Class 
XIl(Sc) - Ccpur College (3) BA(Hons) - Bissau College, Shillong (4) 
MB A (Fin)- NIFM, Faridabad. 2005 hum in Syndicate Bank ah PO na 
hum khat ana sep zawh in Inspector (Customs & Central Excise) ah ana 
kichawn hi. 2007 kum in Manipur Government nuoiah SDC/Jr.MCS 
sepna ana mu a, zie a sep sung hin National Institute of Financial 
Management (NIFM), Faridabad ah 2010-12 sung PDGM(FM)/MBA 
(Finance) zil ding in Government in ana teldawk hi. Zie Course a zil 
sung hin India khawpi mun chuomchuom tawh viel in, International 
Attachment in Edinburgh Business School, Scotland leh London, England 
ngeiah ana chieh hi. 2012 kum in MPSC saina nuoiah MCS (13 th Rank) 
in ana mu kit in, tu hin SDO/SDM, Churachandpur mawhpuokna atuk 
laitak ahi.] 

Dawtnate: 

1. United Kingdom umzie hilhchien ah. 

2. Sapgam hih a gam leh guo umdan jik ah. 

3. London khuopi hih kuo mite umna ahi? London mipite mizie ziktu 
muhdan taklang ah. 

4. London khuopi a mun pawimawh leh minthang diekte jik inla, 
hilhchietna pieh. 

5. A jikpan a khuolzinna a pata a muhdawk leh ettawntak a sak 
khenkhatte jik dawk ah. 

6. Great Britain umdan hilhchien ah. 

Na hung u maw?, kipah aum ie, na hung luoiluoiua, na tawmngai 
thei u ie ” tia kamthiem taka ei na chibai leh hopih masa um kimahleu, 
khuotuolte hih, I pawimawh leh hetnawp cheng dawt theih leh panpih 
ding a kisazo sa, ahizing mai ui. 

London mipite hih nasem mi leh tawmngai ahih uh a sulang mah 
mah ui. Tube (leinuoi rail) leh Bus a chulaite le lehkha sim leh Laptop/ 
ip ad haw a na sem kawm vek ahiu. Hun lul dan leh mantam ahihdan 
a hechien ua, hawmthawh mah mah a bang ui. 

Nasep ban ah kichiepna leh guolnawp a hah bawl mah mah ui. Football 
club minthang taktak Chelsea, Arsenal te hih London khawpi sung a 
um ahiu. Amilip, a lien aneu, atek akhang peklum lunglut ahimai ui. 
Ka zin hum hih UEFA Champions League Final 2011 Manchester United 
tawh Barcelona in Wembley Stadium a apek laitak uh ahi a, club 
ngainaten khuopi sung fang viel in guolnuom dan a mat ahimai hi. 
Kei ngei inle Hyde Park a Champions League festival matna ah ka 
vatel ve sam hi. 


Thumal hilhchietna: 

Kiningting = 

Lenna phuol = 

Ngengngung 
Thukhawchang = 

Langsal = 


kiting 

lenna chukna mun 

pien phalo, hawihlo 

ngaihtuoh detdet umlo, ngaihdan genna 

kidawh, muh baih, kilang, mihetzieng theih 



61 


Thumal hilhchietna: 


Khawsuohmuol 

= khuomuol (thingtang khuomuol) 

Buongmuol 

= khuo min, Anpak gam a khuo min khat ahi. 

Sanggah 

= liengvai 

Kamkei 

= sakei 

Laileng 

= khuo lai leng 

Lambing 

= Lamhaksa 

Kaihminchan 

= Minkaih 

Nuoizin 

= Pathian 

Libang ting 

= Hung piting 


Dawtnate: 

1. A chunga Anpak la kiti hih kuo phuok ahi? 

2. A chunga la chang 3 lak ahin, na deih napen chang ladawk inla, na 
deihna ziek zik in. 

3. Anpak hih bang tihna ahi? Hilhchien in. 

4. Zie la apat hin bang phatchuomna na mudawk hi? 

5. ‘Khawsuohmuol’ tih umzie hih hilhchien in. 

6. A chunga la pau kimat dan hih dik leh diklo nasak dan gen ah. 

SIMMUN - 17 

Anpak La 

Vangkholal Gangte 

Kaihmin buolmawn pakkhuo lambing suol hi, 

Phung zojam ngabang lenna dai dam hi; 

Phung zojam kawlsie vang suohna dingin aw, 

Pupa khawsuohmuol aw dawh in cham hen. 


Laileng na e ami aw lailengna e, 
PakkhawjawlahNgulkhomang lai leng; 
Laileng na e a sa aw lailengna e, 
Phaikhaw jawl ah kawlsa thang lai leng e. 


Buongmuol kaihminchan luong hi libang ting, 
Sanggah tatna guikhaubang hun lei un; 

Sa kamkei leh mang hi suon nemna loh, 

Vang ka jawt leh nuoizin chan ei hawi hen. 












